Diari Oficial de la Generalitat Valenciana


Sumari del DOGV 2197, del 01-02-1994 (1994/830419)

ORDRE de 24 de gener de 1994, de la Conselleria de Treball i Afers Socials, per la qual es regulen diverses mesures de foment d'ocupació per a l'exercici de 1994.
------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1994/01/24/(1)/dof/vci/html**

### Dades del document

Número de DOGV
:   2197

Data del DOGV
:   01-02-1994

Secció del DOGV
:   DISPOSICIONS GENERALS

Número del document
:   1994/830419


Data del document
:   24-01-1994

Organisme emissor
:   Conselleria de Treball i Afers Socials

Tipus de document
:   Ordre

Anàlisi jurídica

ORDRE de 24 de gener de 1994, de la Conselleria de Treball i Afers Socials, per la qual es regulen diverses mesures de foment d'ocupació per a l'exercici de 1994. [94/0605]  
Començat l'any 1994 i, per tant, esgotada la vigència del Decret 12/1992, de 16 de gener, en el període transitori d'elaboració del Tercer Programa Econòmic Valencià i del programa operatiu presentat als Fons Estructurals de la Unió Europea, es posa en relleu la necessitat de continuar l'acció de l'administració de la Generalitat Valenciana a fi d'elevar els nivells d'ocupació en la nostra comunitat. En aquest sentit, igual que en l'anterior disposició, les mesures de foment d'ocupació previstes en aquesta ordre tenen caràcter selectiu, ja que van destinades a aquells col.lectius d'aturats amb majors dificultats objectives per obtenir ocupació. Tanmateix, la conjuntura econòmica, tant en el nivell intern com en el nivell internacional i les seues repercussions sobre el mercat de treball, exigeixen una intensificació administrativa en matèria de foment d'ocupació.  
Així mateix, la contínua progressió en la introducció de noves tecnologies, els canvis en els sistemes productius i la configuració d'un espai econòmic europeu basat en l'eliminació d'obstacles a la lliure circulació dels treballadors comunitaris i a la supressió de les traves a la llibertat d'establiment i de prestació de serveis, necessiten la constant qualificació dels treballadors per garantir la plena adaptabilitat als canvis operats, i situen les empreses en la necessitat d'adaptar-se a la nova realitat econòmica per elevar-ne el grau de competitivitat a fi de garantir-ne la subsistència i de maximitzar els avantatges del procés d'integració europea. Totes aquestes circumstàncies evidencien l'estreta vinculació que hi ha entre l'ocupació laboral i la formació dels treballadors, i que cal l'adopció de programes globals d'ocupació-formació que tinguen en compte ambdós aspectes, a través dels quals no sols es persegueix la simple elevació conjuntural dels nivells d'ocupació, sinó que a més es busca que les nostres empreses puguen competir amb èxit en el mercat únic, i dotar els treballs d'una major versatilitat que amplie les seues possibilitats d'accés a un major nombre de llocs de treball i de superior qualificació.  
En resum, els objectius que es pretenen assolir amb aquesta ordre durant 1994 se sintetitzen en els següents: a) creació de llocs de treball estable dirigits fonamentalment a joves i a dones; b) creació de llocs de treball temporals que donen ocupació a aturats de llarga durada i a treballadors agrícoles estacionals; c) desplegament de programes ocupació formació d'establiment de centres especials d'ocupació per a discapacitats, i e) impuls i consolidació de l'economia social.  
Amb aquesta ordre es pretén també potenciar el teixit empresarial valencià, especialment per facilitar la proliferació i el manteniment de les nostres petites i mitjanes empreses, més necessitades de suport públic per les dificultats d'adaptació a les actuals circumstàncies econòmiques i tecnològiques.  
En definitiva, amb aquesta ordre es persegueix racionalitzar i simplificar el conjunt de programes de foment d'ocupació que desplegarà la conselleria durant 1994; es recullen en un únic instrument totes les ajudes existents en la matèria, i s'evita l'anterior dispersió normativa, amb els avantatges que això reporta tant per a l'intèrpret com per als possibles beneficiaris de les ajudes que aquesta ordre regula.  
Per això, i fent ús de les atribucions que em confereix l'article 35 apartat e) de la Llei 5/1983, de 30 de desembre, de Govern valencià  
ORDENE:  
TÍTOL PRELIMINAR  
Article primer   
Aquesta disposició regula diverses mesures de foment d'ocupació i la seua finalitat és pal.liar l'atur.  
Per la seua part, es consideren objectius que cal assolir durant 1994, mitjançant aquesta ordre, els següents:  
a) Creació de llocs de treball estable dirigits fonamentalment als joves i a les dones.  
b) Creació de llocs de treball temporals que puguen donar ocupació a aturats de llarga durada i a treballadors agrícoles estacionals.  
c) Desplegament de programes d'ocupació-formació.  
d) Creació de centres especials d'ocupació per a discapacitats.  
e) Impuls i consolidació de l'economia social.  
Article segon  
Aquestes mesures es dirigeixen a aquells col.lectius d'aturats amb majors dificultats objectives d'inserir-se en el mercat de treball. Mitjançant aquesta disposició es fomenta la creació d'ocupació estable i atallar la desocupació.  
Article tercer  
La sistemàtica a l'hora d'estructurar aquesta ordre de mesures de foment d'ocupació ha estat realitzada sobre una base de cinc títols dividits, al seu torn, en capítols.  
La regulació per títols és la següent: Programa d'Ens Locals, Programa d'economia Social, Programa de contractacions, Altres Programes de Foment d'Ocupació i Disposicions Comunes.  
TÍTOL I  
Programes en col.laboració amb els ens locals  
CAPÍTOL I  
Disposicions generals  
Article quart. Objectius  
S'estableix un programa en col.laboració amb els ens locals de la Comunitat Valenciana, amb l'objectiu de pal.liar l'atur en els seus respectius termes municipals.  
Article cinqué. Programes d'actuació  
Els projectes que els ens locals pretenen dur a cap participant-hi directament, i per als quals se sol.liciten ajudes, respondran a les següents actuacions i característiques:  
I. Atur agrícola, destinat a pal.liar l'atur estacional en el sector agrari.  
La dotació pressupostària per a l'exercici 94 ascendeix a la quantitat de 424.724.056 de pessetes a càrrec del programa 322.10 i línia de subvenció 407/00/94.  
II. Ocupació temporal, destinada a la contractació temporal d'aturats de llarga durada majors de 25 anys, inscrits com a tals en les oficines d'ocupació i amb una antiguitat mínima d'un any.  
La dotació pressupostària ascendeix a la quantitat de 932.565.433 de pessetes a càrrec del programa 322.10 i línia de subvenció 407/00/94.  
III. Pla ocupacional, destinat al foment d'obres i serveis d'interés social per pal.liar l'atur en general.  
La dotació pressupostària ascendeix a la quantitat de 248.546.143 de pessetes a càrrec del programa 322.10 i línia de subvenció 412/00/94.  
IV. Barris d'acció preferent, destinats a la realització d'accions d'ocupació i de formació en barris declarats com a tals per la Conselleria de Treball i Afers Socials.  
La dotació pressupostària ascendeix a la quantitat de 109.016.364 de pessetes a càrrec del programa 322.10 i línia de subvenció 413/00/94.  
V. Iniciatives locals d'ocupació, destinat:  
1. Creació i manteniment d'agències de desenvolupament local.  
La dotació pressupostària ascendeix a la quantitat de 745.999.529 de pessetes a càrrec del programa 322.10 i línia de subvenció 409/00/94.  
2. Promoció d'activitats econòmiques en l'àmbit local. A aquest efecte es consideraran iniciatives locals d'ocupació:  
a) Participació de les administracions locals directament, o a través d'organismes autònoms o empreses públiques locals, en empreses que s'instal.len als respectius àmbits territorials.  
b) Realització d'inversions en actius d'immobilitzat material, dirigits en forma directa a l'exercici d'una activitat econòmica.  
c) Projectes de caràcter singular, on participen promotors públics i privats conjuntament i que comporten la creació d'unitats productives amb característiques de mitjana empresa.  
La dotació pressupostària serà de 320.624.753 pessetes a càrrec del programa 322.10 i línia de subvenció 702/00/94.  
CAPÍTOL II  
De l'atur agrari  
Article sisé. Destinataris  
Seran destinataris els ens locals de la Comunitat Valenciana que es troben compresos en els consells comarcals d'ocupació regulats per l'Ordre del Ministeri de Treball i Seguretat Social de 17 de gener de 1991, i que promoguen la realització d'obres i/o serveis d'utilitat social per a les quals es contracten aturats agrícoles, sempre que complisquen els requisits de l'article següent.  
Article seté. Requisits  
Amb caràcter general, les obres i serveis hauran de complir els requisits següents:  
a) El pressupost de les obres no podrà superar la quantia de 5.000.000 de pessetes per cada memòria presentada, del qual si més no el 75% correspondrà al cost de la mà d'obra.  
b) Les dades d'inici i de fi de les obres i serveis hauran d'estar compreses entre el dia 1 d'abril i el dia 30 de setembre de 1994.  
c) L'execució ha de realitzar-se per gestió directa dels ens locals.  
d) Els treballadors contractats hauran d'estar inscrits com a aturats agrícoles en les oficines de l'Inem.  
e) Les obres respondran necessàriament al concepte d'obres de reposició i hauran de tenir una durada mínima de 3 mesos. S'exceptua d'aquesta obligació a aquells municipis que reben una subvenció igual o inferior a 500.000 pessetes  
f) Els ens locals hauran de figurar en la relació de consells comarcals d'ocupació establits en l'Ordre del Ministeri de Treball i Seguretat Social de 17 de gener de 1991. També s'inclourà en l'anterior relació altres municipis mitjançant resolució del director general d'Ocupació i Cooperació, oïdes les centrals sindicals més representatives en aquest àmbit territorial.  
Article vuité. Ajudes i quanties  
La quantia de les ajudes que cal concedir als ens locals sol.licitants s'ajustarà al cost de contractació d'aturats, incoent-hi la cotització empresarial a la Seguretat Social; a aquest efecte es podrà arribar al 90% del cost per memòria presentada, sempre que el 75% d'aquesta memòria corresponga a mà d'obra.  
Els criteris que determinaran la quantitat màxima que escaiga a cada ens local sol.licitant seran els següents:  
a) El 30% de la dotació pressupostària en el programa es dividirà pel nombre de sol.licitants i el seu resultat constituirà una quantitat en concepte de subvenció mínima.  
b) El 70% restant serà distribuït segons els següents criteris:  
1. Un 50% proporcional a l'atur agrícola registrat en la localitat sol.licitant.  
2. Un 20% on es prioritzaran aquelles memòries destinades a la realització d'obres i serveis que s'acullen a programes de millora del medi ambient, serveis socials i a la promoció econòmica local.  
La suma de les quantitats a) i b) constituirà la subvenció màxima per entitat sol.licitant; això no obstant, en cap cas la subvenció que s'hi pot concedir no podrà ser superior a la sol.licitada, ni a les quanties que operen com a límits especificats per cada memòria presentada i ens local sol.licitant.  
Article nové. Sol.licituds, documentació i terminis  
Els ens locals que pretenguen beneficiar-se de les subvencions establides en aquest capítol, les sol.licitaran segons el model annex I en les direccions territorials de Treball de les províncies respectives, sense perjudici del que disposa l'article 38.4 de la Llei 30/92, de Règim Jurídic de les Administracions Públiques i del Procediment Administratiu Comú.  
A la sol.licitud s'adjuntarà necessàriament per a la seua tramitació la següent documentació:  
a) Sol.licitud de l'entitat local escaient subscrita pel seu alcalde-president.  
b) Memòria/es de la/es obra/es i/o servei/s i, si escau, projecte quan per la seua quantia i volum així ho exigisquen les disposicions legals i reglamentàries vigents. En qualsevol cas, les memòries o projectes hauran de contenir el pressupost detallat per partides i quan es referisca a obres, per unitats i preus unitaris.  
c) Pla de localització (sols obres).  
d) Certificat negatiu d'altres ajudes concedides per al mateix fi per altres institucions públiques o privades.  
e) Posteriorment, s'adaptaran les memòries presentades per cadascun dels ens o entitats locals a la quantitat que li pot escaure per cada memòria o municipi en virtut del barem establit en l'article anterior.  
El termini per a presentació de sol.licituds finalitzarà el 15 de març de 1994.   
Article deu. Competències, resolució i recursos  
Rebudes les sol.licituds, les direccions territorials de la Conselleria de Treball i Afers Socials les verificaran. Quan la sol.licitud no complisca els requisits assenyalats en l'article 71 de la Llei de Règim Jurídic de les Administracions Públiques i del Procediment Administratiu Comú o no s'adjunte la documentació que d'acord amb aquesta disposició resulte exigible, es requerirà l'interessat perquè, en el termini de 10 dies, esmene la falta o adjunte els documents preceptius, amb la indicació que, si no ho fa, perdrà els drets de la seua petició i s'arxivarà l'expedient sense més tràmit.  
1. El termini màxim per tramitar i resoldre els expedients serà de sis mesos comptadors des de la data de finalització del termini de presentació de sol.licituds fixat en aquesta disposició; s'entendran desestimades les ajudes sol.licitades pel transcurs de l'esmentat període de temps, sense que n'hi haja una resolució expressa.  
2. La competència per a la concessió o denegació de les ajudes sobre atur agrari escaurà als directors territorials de Treball de les províncies respectives on s'haurà presentat.  
Contra aquesta resolució expressa o presumpta es podrà interposar un recurs ordinari davant el director general d'Ocupació o Cooperació, en el termini d'un mes des de la notificació, d'acord amb la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.  
Article onze. Pagament i justificació  
1. El 40% de la subvenció concedida es lliurarà immediatament; una vegada que s'haurà presentat en les direccions territorials de Treball el certificat de l'inici de l'obra, on constarà la selecció dels treballadors contractats, visats per les centrals sindicals més representatives.  
2. El 20% serà fet efectiu una vegada justificades les despeses en concepte de salaris i Seguretat Social escaients a la subvenció concedida, en quantia igual o superior a la lliurada en primer lloc.  
3. El 40% restant es lliurarà una vegada que conste el certificat de l'acabament de l'obra o servei i quan hauran estat justificades les despeses en concepte de salaris i de Seguretat Social, corresponents a la subvenció concedida.  
Les corporacions locals podran justificar les quantitats lliurades mitjançant un certificat del secretari o de l'interventor, sense perjudici que les direccions territorials d'Ocupació puguen demanar la documentació justificativa de la realitat de la despesa.  
La justificació de les obres o serveis subvencionats haurà de constar íntegrament en les direccions territorials de Treball respectives abans del dia 31 d'octubre de 1994.  
L'incompliment de qualsevol condició, terme o mode previst en aquesta disposició, o l'específicament determinat en la corresponent resolució de concessió serà motiu suficient per resoldre, totalment o parcialment, la subvenció atorgada, amb l'exigència de reintegrament de les quantitats indegudament percebudes i de l'interés de demora, si s'escau, des del moment del pagament de la subvenció. En tot cas, serà pertinent l'obertura d'expedient en què s'haurà de donar audiència als interessats.  
CAPÍTOL III  
Ocupació temporal  
Article dotze. Destinataris  
Seran destinataris de les ajudes regulades en aquest capítol els ens locals de la Comunitat Valenciana, que contracten temporalment aturats majors de 25 anys, inscrits com a demandants d'ocupació, si més no, un any, en les oficines d'ocupació de l'Inem.  
Article tretze. Requisits  
1. Els contractes a què es refereixen aquestes ajudes hauran de signar-se amb aturats de llarga durada majors de 25 anys.  
2. S'hi donarà preferència:  
a) A la contractació per part dels ens locals d'aturats majors de 50 anys.  
b) A aquells ens locals que d'acord amb la Direcció General de Formació i Inserció Professional, hauran realitzat algun curs de formació ocupacional dirigit a la formació dels aturats objecte de la subvenció, en relació amb les obres o servei que es volen realitzar.  
3. Els contractes tindran la durada mínima de sis mesos o d'un any i seran a jornada completa.  
4. La modalitat de contractació serà la regulada pel RD 2.104/1984 i per a obra o servei determinat.  
5. Malgrat el que disposa l'apartat 3 anterior, si per causes no imputables als destinataris de les subvencions, es produïra el cessament d'algun treballador abans del període contractat, caldrà substituir-lo amb les mateixes condicions, com a mínim, per un temps equivalent al que falte per a la finalització del període esmentat. En el cas contrari, es minorarà proporcionalment l'import de la subvenció.  
Article catorze. Ajudes i quanties  
Les quanties màximes de les ajudes s'ajustaran a les categories professionals incloses en les normes de cotització del règim general de la Seguretat Social.  
a) Contracte de treball que s'incloga en els grups de cotització 1 i 2: 500.000 pessetes si la durada del contracte fóra de sis mesos i d'1.000.000 de pessetes per a aquells contractes si la durada fóra d'un any.  
b) Contracte de treball que s'incloga en els grups de cotització 3, 4, 5 i 8: 437.500 pessetes si la durada del contracte fóra de sis mesos i 875.000 pessetes si la durada d'aquests fóra d'un any.  
c) Contracte de treball que s'incloga en els grups de cotització 6, 7, 9 i 10: 375.000 pessetes si la durada del contracte fóra de sis mesos i 750.000 pessetes si la durada d'aquests fóra d'un any.  
Les referides quantitats en cap cas no podran superar el cost efectiu de la contractació, incloent-hi la cotització empresarial.  
Article quinze. Sol.licituds, documents i terminis  
Els ens locals que pretenguen beneficiar-se de les ajudes establides en aquest capítol, ho sol.licitaran, segons el model annex II, en la Direcció General d'Ocupació i Cooperació de la Conselleria de Treball i Afers Socials, sense perjudici del que disposa l'article 38.4 de la Llei 30/92, de Règim Jurídic de les Administracions Públiques i del Procediment Administratiu Comú.  
A la sol.licitud s'adjuntarà necessàriament per a la seua tramitació la següent documentació:  
a) Sol.licitud de l'entitat local corresponent subscrita pel seu alcalde-president.  
b) Memòria/es de la/es obra/es i/o servei/s i si s'escau un projecte quan per la seua quantia i volum, així ho exigisquen les disposicions legals i reglamentàries vigents. En qualsevol cas, les memòries o projectes hauran de contenir un pressupost detallat per partides i quan es referisca a obres, per unitats i preus unitaris.  
c) Pla de localització (sols obres).  
d) Certificat negatiu d'altres ajudes concedides per a la mateixa finalitat per altres institucions públiques o privades.  
e) El termini per a presentació de sol.licituds finalitzarà el 30 de juny de 1994.  
Article setze. Competència, resolució i recursos  
Rebudes les sol.licituds en la Direcció General d'Ocupació i Cooperació de la Conselleria de Treball i Afers Socials, s'hi verificaran. Quan la sol.licitud no complisca els requisits assenyalats en l'article 71 de la Llei de Règim Jurídic de les Administracions Públiques i del Procediment Administratiu Comú o no s'adjunte la documentació que d'acord amb aquesta disposició resulte exigible, es requerirà l'interessat perquè, en el termini de 10 dies, esmene la falta o adjunte els documents preceptius, amb la indicació que, si no ho fa, perdrà els drets de la seua petició i s'arxivarà l'expedient sense més tràmit.  
1. El termini màxim per tramitar i resoldre els expedients serà de sis mesos comptadors des de la data de finalització del termini de presentació de sol.licituds fixat en aquesta disposició; s'entendran desestimades les ajudes sol.licitades pel transcurs de l'esmentat període de temps, si no hi hagut una resolució expressa.  
2. La competència per a la concessió o denegació de les ajudes sobre atur agrari escaurà al director general d'Ocupació i Cooperació.  
Contra aquesta resolució expressa o presumpta es podrà interposar un recurs ordinari davant el conseller de Treball i Afers Socials, en els termes i períodes establits en la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.  
   
Article disset. Pagament i justificació  
Les subvencions concedides es lliuraran d'una sola vegada després de l'acreditació de l'inici de tots els contractes subvencionats, i amb aquesta finalitat caldrà aportar-hi la documentació següent:  
a) Ofertes d'ocupació de les contractacions efectuades, degudament registrades en les oficines d'ocupació de l'Inem, visades per les centrals sindicals més representatives.  
b) DNI, document i acreditació de la situació prèvia d'atur dels treballadors contractats.  
c) Contractes visats per les oficines d'ocupació i documents d'alta i/o afiliació a la Seguretat Social dels treballadors contractats.  
d) No es podrà justificar a càrrec de les subvencions concedides cap contractació l'inici de la qual siga posterior al 31 d'octubre de 1994.  
CAPÍTOL IV  
Pla ocupacional  
Article divuit. Destinataris  
En seran destinataris els ens locals de la Comunitat Valenciana que contracten aturats en general, per un període mínim de tres mesos i s'instrumentarà a través d'obres i serveis d'interés general i social.  
Article dinou. Requisits  
1. De les obres i serveis:  
a) Les dates d'inici de les obres i serveis hauran d'estar compreses entre el dia 1 d'abril i el dia 30 de setembre de 1994.  
b) L'execució haurà de ser realitzada per gestió directa dels ens locals.  
c) Les obres respondran necessàriament al concepte d'obres de reposició.  
2. Dels contractes de treball:  
a) Els treballadors contractats hauran d'estar inscrits com a demandants d'ocupació en les oficines de l'Inem.  
b) Els contractes tindran una durada mínima de tres mesos i màxima de sis mesos, a jornada completa i es formalitzaran per escrit.  
c) La selecció dels treballadors es farà per oferta genèrica en les oficines d'ocupació de l'Inem.  
Article vint. Ajudes i quanties  
La quantia de les ajudes que es concediran als ens locals sol.licitants seran les següents:  
a) 125.000 pessetes per mes de contractació a jornada completa.  
b) El mínim subvencionable serà de 375.000 pessetes i el màxim, de 750.000 pessetes per contracte, segons la durada.  
Les referides quantitats, en cap cas no podran superar el cost efectiu de la contractació, incloent-hi la cotització empresarial.  
Article vint-i-u. Sol.licituds, documentació i terminis  
1. Els ens locals que pretenguen beneficiar-se de les subvencions establides en aquest cas, ho sol.licitaran en el model annex III, en les direccions territorials de Treball de les províncies respectives, sense perjudici dels que disposa l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.  
A la sol.licitud s'adjuntarà necessàriament per a la seua tramitació la següent documentació:  
a) Sol.licitud de l'entitat local corresponent subscrita per l'alcalde-president.  
b) Memòria de les obres o serveis i, si s'escau, projecte quan per la seua quantia i volum així ho exigisquen les disposicions legals i reglamentàries vigents. En qualsevol cas les memòries o projectes hauran de contenir el pressupost detallat per partides i quan es referisca a obres, per unitats i preus unitaris.  
c) Pla de localització (sols obres).  
d) Certificat negatiu d'altres ajudes concedides per a la mateixa finalitat per altres institucions públiques o privades.  
2) El termini per a la presentació de sol.licituds finalitzarà el 15 de març de 1994.  
Article vint-i-dos. Competències, resolució i recursos  
Rebudes les sol.licituds en les direccions territorials de la Conselleria de Treball i Afers Socials, s'hi verificaran. Quan la sol.licitud no complisca els requisits assenyalats en l'article 71 de la Llei de Règim Jurídic de les Administracions Públiques i del Procediment Administratiu Comú o no s'adjunte la documentació que d'acord amb aquesta disposició resulte exigible, es requerirà l'interessat perquè, en el termini de 10 dies, esmene la falta o adjunte els documents preceptius, amb la indicació que, si no ho fa, perdrà els drets de la seua petició i s'arxivarà l'expedient sense més tràmit.  
a) El termini màxim per tramitar i resoldre els expedients serà de sis mesos comptadors des de la data de finalització del termini de presentació de sol.licituds fixat en aquesta ordre; s'entendran desestimades les ajudes sol.licitades pel transcurs de l'esmentat període de temps, sense que n'hi haja una resolució expressa.  
b) La competència per a la concessió o denegació de les ajudes sobre el pla ocupacional escaurà als director territorials de Treball de les respectives províncies.  
Contra aquesta resolució expressa o presumpta es podrà interposar un recurs ordinari davant el director general d'Ocupació i Cooperació, en el termini d'un mes des de la notificació, d'acord amb la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
   
Article vint-i-tres. Pagament i justificació  
Les subvencions concedides es lliuraran d'una sola vegada després de l'acreditació de l'inici de tots els contractes subvencionats, i amb aquesta finalitat caldrà aportar la documentació següent:  
a) Ofertes d'ocupació de les contractacions efectuades, degudament registrades en les oficines d'ocupació de l'Inem.  
b) DNI, document i acreditació de la situació prèvia d'atur dels treballadors contractats.  
c) Contractes visats per les oficines d'ocupació i documents d'alta i/o afiliació a la Seguretat Social dels treballadors contractats.  
d) No es podrà justificar a càrrec de les subvencions concedides cap contractació l'inici de la qual siga posterior al 31 d'octubre de 1994.  
CAPÍTOL V  
Barris d'acció preferent  
Article vint-i-quatre. Destinataris  
Seran destinataris d'aquestes ajudes els ens locals i les entitats sense ànim de lucre que actuen en determinats barris, àrees i zones urbanes desfavorides, declarats per la Conselleria de Treball i Afers Socials com a barris d'acció preferent, i que contracten temporalment aturats menors de 25 anys.  
Article vint-i-cinc. Requisits  
1. Els contractes tindran una durada determinada i per un període mínim de sis mesos.  
2. Els esmentats contractes s'hauran de formalitzar amb joves menors de 25 anys inscrits com a demandants d'ocupació en l'Inem.  
3. Caldrà generar com a mínim quatre llocs de treball, a més d'aportar una efectiva utilitat social i facilitar oportunitats d'inserció laboral.  
4. Els projectes d'actuació (obres i/o serveis) es realitzaran en règim de gestió directa.  
Article vint-i-sis. Ajuda i quanties  
a) La quantia de les ajudes podrà arribar a un màxim de 800.000 pessetes per cada lloc de treball.  
Excepcionalment, la quantia es podrà incrementar fins a 1.600.000 pessetes, si els contractes tenen una durada mínima d'un any segons l'interés social que comporten, cosa que es reflectirà en la resolució escaient dels directors territorials de Treball.  
b) La modalitat de contractació serà per a obra o servei determinat, RD 2.104/1984.  
Article vint-i-set. Sol.licitud, documentació i termini  
1. Els ens locals que pretenguen beneficiar-se de les subvencions establides en aquest capítol, ho sol.licitaran en el model annex IV, a les direccions territorials de Treball de les províncies respectives, sense perjudici del que disposa l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.  
A la sol.licitud s'adjuntarà necessàriament per a la seua tramitació la següent documentació:  
a) Sol.licitud de l'entitat local corresponent subscrita per l'alcalde-president.  
b) Memòria de les obres o serveis si s'escau projecte quan per la seua quantia i volum així ho exigisquen les disposicions legals i reglamentàries vigents. En qualsevol cas les memòries o projectes hauran de contenir un pressupost detallat per partides i quan es referisca a obres, per unitats i preus unitaris.  
c) Pla de localització (sols obres).  
d) Certificat negatiu d'altres ajudes concedides per a la mateixa finalitat per altres institucions públiques o privades.  
2) El termini per a presentació de sol.licituds finalitzarà el 15 de març de 1994.  
Article vint-i-vuit. Competència, resolució i recursos  
1. Rebudes les sol.licituds en les direccions territorials de la Conselleria de Treball i Afers Socials, s'hi verificaran. Quan la sol.licitud no complisca els requisits assenyalats en l'article 71 de la Llei de Règim Jurídic de les Administracions Públiques i del Procediment Administratiu Comú o no s'adjunte la documentació que d'acord amb aquesta disposició resulte exigible, es requerirà l'interessat perquè, en el termini de 10 dies, esmene la falta o adjunte els documents preceptius, amb la indicació que, si no ho fa, perdrà els drets de la seua petició i s'arxivarà l'expedient sense més tràmit.  
2. El termini màxim per tramitar i resoldre els expedients serà de sis mesos comptadors des de la data de finalització del termini de presentació de sol.licituds fixat en aquesta disposició; s'entendran desestimades les ajudes sol.licitades pel transcurs de l'esmentat període de temps, sense que n'hi haja una resolució expressa.  
3. Escaurà la competència per resoldre els expedients de barris d'acció preferent als directors territorials de Treball respectius.  
Contra aquesta resolució expressa o presumpta es podrà interposar un recurs ordinari davant el director general d'Ocupació i Cooperació, en el termini d'un mes des de la notificació, d'acord amb la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
   
Article vint-i-nou. Pagament i justificació  
Les subvencions concedides es lliuraran en la seua totalitat després de l'acreditació de l'inici de tots els contractes subvencionats, i amb aquesta finalitat caldrà aportar la documentació següent:  
a) Ofertes d'ocupació de les contractacions efectuades, degudament registrades en les oficines d'ocupació de l'Inem, visades per les centrals sindicals més representatives.  
b) DNI, document i acreditació de la situació prèvia d'atur dels treballadors contractats.  
c) Contractes visats per les oficines d'ocupació i documents d'alta i/o afiliació a la Seguretat Social dels treballadors contractats.  
d) No es podrà justificar a càrrec de les subvencions concedides cap contractació l'inici de la qual siga posterior al 31 d'octubre de 1994.  
CAPÍTOL VI  
Iniciatives locals d'ocupació  
Article trenta. Destinataris  
Seran destinataris, a més dels ens locals, els seus organismes autònoms i empreses públiques de caràcter local que realitzen activitats definides en aquest capítol.  
Article trenta-dos. Requisits  
1. De les agències de desenvolupament local.  
Les agències de desenvolupament local realitzaran un programa de promoció econòmica i local, i de creació d'ocupació diferenciat perfectament dels serveis locals, amb els continguts mínims següents:  
a) Finalitat i objectius dirigits a la creació d'ocupació estable en el marc de la promoció local.  
b) Recursos humans i materials necessaris per a la realització.  
c) Durada màxima prevista que haurà de ser com a mínim de tres anys i possibilitat de consolidació permanent.  
2. De la promoció d'activitats econòmiques.  
Els tipus anteriorment descrits en l'article cinqué d'aquesta disposició hauran de complir els requisits següents:  
2.1 Participació en projectes empresarials:  
a) Tindran com a finalitat l'interés social de creació d'ocupació estable en activitats de caràcter productiu i/o serveis.  
b) Els projectes empresarials hauran de tenir viabilitat en els aspectes tècnics econòmics i financers, i els seus promotors acreditaran davant l'administració o entitat local participant la seua solvència i el coneixement dels sectors en què s'enquadren.  
c) L'esmentada participació consistirà en la subscripció i desemborsament d'accions, participacions o quotes d'associació amb els límits legals i pressupostaris pertinents, a fi de capitalitzar els projectes empresarials esmentats anteriorment.  
2.2 Inversions en immobilitzat material.  
a) Que es tractarà d'inversions en immobilitzat material, susceptibles d'ocupació i/o utilització immediata per a l'exercici d'una activitat econòmica de caràcter empresarial, productiu, comercial o de serveis.  
b) Les inversions escomeses constituiran una unitat perfectament identificable o inventariable. I no es podran alienar a tercers en un període de cinc anys des de la recepció per l'entitat promotora; s'exceptua d'aquesta darrera condició aquells elements d'immobilitzat material adquirit amb un període d'amortització o reposició inferior a l'esmentat.  
c) Respondran a un pla d'inversió de l'entitat local promotora, coherent amb objectius concrets i identificables, d'impuls d'activitats econòmiques generadores de llocs de treball.  
2.3 Projectes de caràcter singular.  
a) Hauran de ser projectes que, pel seu volum d'inversió, tipus d'activitat i nivell d'ocupació, complisquen les característiques de mitjana empresa, i que produïsquen un apreciable impacte econòmic en la zona o comarca d'influència del lloc on s'instal.len; podran ser excepcionalment objecte d'un pla d'ajudes conjunt, en el qual es regularan aquelles que, entre les establides en els diferents programes de la Conselleria de Treball i Afers Socials, permeten dur a cap els esmentats projectes.  
La determinació del caràcter singular serà realitzada per la Conselleria de Treball i Afers Socials, a proposta de la Direcció General d'Ocupació i Cooperació, una vegada avaluats per aquesta els projectes presentats i els informes tècnics que s'hauran requerit a aquest efecte.  
Article trenta-dos. Ajudes i quanties  
1. De les agències de desenvolupament local.  
La quantia de les ajudes no podrà superar els percentatges i les quantitats següents:  
a) Nova creació: fins al 80% del cost, amb un límit de 55.426.144 de pessetes  
 b) Manteniment d'agències de desenvolupament local existents en l'exercici precedent: fins al 60% del cost, amb un límit de 87.464.731 de pessetes  
2. De la promoció d'activitats econòmiques:  
2.1 L'ajuda per a la participació en projectes empresarials d'inversió en actius i projectes singulars no superarà el 60% de l'esmentada participació.  
2.2 L'ajuda per a la realització o adquisició de les inversions en actius i projectes singulars no superarà el 75% del cost.  
2.3 Per als projectes de caràcter singular, a més de les ajudes descrites en els apartats 2.1 i 2.2 anteriors, s'hi aplicaran les següents:  
a) Subvenció financera per a la reducció fins a cinc punts del tipus d'interés anual, en els préstecs per a inversions en capital fix, i si s'escau en capital circulant que concedeixen les entitats de crèdit segons el conveni que tinguen subscrit a aquest efecte amb la Generalitat Valenciana.  
b) Subvenció de 500.000 pessetes per cada contracte de treball de durada indefinida o temporal de durada mínima de 2 anys, que es genera directament i amb unes clàusules on es regule la seua conversió en indefinits.  
2.4 El límit quantitatiu de les ajudes per a participació en projectes empresarials i inversions en immobilitzat material s'estableix en 75.884.838 de pessetes  
Excepcionalment, es podrà superar aquesta quantia d'ofici quan per l'interés i volum de la inversió es considere oportú pel conseller de Treball i Afers Socials.  
2.5 Pel que fa als projectes de caràcter singular, el conjunt d'ajudes que es concediran no podran superar el 50% de la inversió projectada en elements de l'immobilitzat material, que tinga un període d'amortització superior a cinc anys.  
La concurrència d'ajudes d'altres organismes i institucions públiques en la mateixa actuació serà incompatible amb aquestes, si bé, excepcionalment i amb l'informe previ d'aquests organismes, per l'interés que comporten les esmentades actuacions, es podran atorgar ajudes que complementen el finançament, sempre que el conjunt de tots ells no superen el 70% del cost efectiu de realització.  
Article trenta-tres. Sol.licituds, documentació i terminis  
1. Les entitats esmentades en l'article 27 d'aquest capítol, que pretenguen acollir-se a les ajudes sobre iniciatives locals d'ocupació, hauran de presentar les seues sol.licituds en la Direcció General d'Ocupació i Cooperació de la Conselleria de Treball i Afers Socials, sense perjudici del que estableix l'article 38 de la Llei 30/1992, de Règim Jurídic de les Administracions Públiques i del Procediment Administratiu Comú.  
2. La documentació que amb caràcter general s'adjuntarà a la sol.licitud serà la següent:  
2.1 Acreditació de la personalitat amb què actua l'entitat sol.licitant i acord de l'òrgan competent amb el qual s'autoritza la indicada sol.licitud.  
2.2 Memòria en què es desglossen els apartats següents:  
a) Actuació que es projecta i la seua justificació com a iniciatives locals d'ocupació (objectius).  
b) Necessitat o no d'elaborar projectes tècnics d'execució d'obres i/o instal.lacions.  
c) Pressupost total de l'actuació detallat per conceptes i exercicis anuals.  
d) Fonts de finançament.  
e) Termini de realització.  
f) Certificat de l'ajuntament en què conste la compatibilitat o no d'altres ajudes per al mateix projecte amb altres organismes públics o privats.  
2.3 El termini de presentació de les sol.licituds finalitzarà el 30 de juny de 1994.  
Article trenta-quatre. Competències, resolució i recursos  
1. Serà competent per resoldre els expedients d'iniciatives locals d'ocupació el director general d'Ocupació i Cooperació i es podrà interposar davant el conseller de Treball i Afers Socials, en el termini d'un mes des de la notificació, un recurs ordinari d'acord amb la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. El termini màxim per resoldre'l s'estableix en sis mesos i s'haurà d'entendre denegada la petició si transcorria aquest sense que n'hi haja una la resolució expressa.  
3. La concessió de les ajudes tindrà en qualsevol cas eficàcia demorada al compliment dels termes i condicions que determinaren aquelles, i per això els seus destinataris tindran l'obligació de dur a cap la realització dels projectes aprovats conformement amb el que establiran les resolucions esmentades i s'hi comprometran de forma fefaent.  
A aquest efecte, notificades aquestes resolucions, s'entendrà que els destinataris estan conformes i que les accepten íntegrament, si en el termini de 15 dies no hi manifestaren per escrit cap objecció o recurs.  
4. A fi de garantir el compliment al.ludit, es podrà exigir a l'entitat beneficiària el fiançament de les seues obligacions mitjançant la constitució d'avals, o de garanties reals, en favor de la Generalitat Valenciana durant el període que s'estime suficient per a això.  
Article trenta-cinc. Pagament i justificació  
Amb caràcter general, el pagament de qualsevol quantitat assignada al programa ILE exigirà la justificació prèvia per al seu lliurament i es determinarà en les resolucions la documentació necessària per a aquesta finalitat.  
Això no obstant, en el cas que els beneficiaris siguen les administracions locals, el pagament es realitzarà en la forma establida per la vigent llei de pressupostos.  
En qualsevol cas, quan en les actuacions que es presenten hi haurà necessitat de realitzar projectes tècnics d'execució, instal.lacions, equipament, etc., aquests es podran sotmetre a informe de l'oficina tècnica de la Conselleria de Treball i Afers Socials o si s'escau de tècnics designats pel conseller de Treball i Afers Socials o pel director general d'Ocupació i Cooperació.  
Els esmentats informes tècnics s'hauran d'emetre abans del lliurament de qualsevol quantitat, llevat que tracte d'administracions locals, en què podran ser requerides prèviament al segon pagament establit en l'apartat b) de l'article 31 de la vigent Llei de Pressupostos.  
TÍTOL II  
Ajudes a l'economia social  
Article trenta-sis. Objectiu  
1. S'estableix un programa d'ajudes per a cooperatives, societats anònimes laborals i altres entitats de l'economia social, per a la creació o el manteniment de llocs de treball, i per al seu desenvolupament tecnològic, comercial i organitzatiu.  
2. Les subvencions regulades en aquest títol seran ateses a càrrec de les línies pressupostàries 404, 405, 410, 411, 701 i capítol VIII del programa pressupostari 322.10, dels pressupostos de la Generalitat Valenciana per a 1994, per un import d'6.881.683.078 pessetes  
Article trenta-set. Beneficiaris  
Seran beneficiaris de les ajudes d'aquest programa:  
a) Les cooperatives, les societats anònimes laborals i/o els seus socis treballadors.  
b) Les cooperatives de segon i ulterior grau, unions, federacions i confederacions, i entitats que tinguen entre els seus objectius la formació, la difusió o el foment del cooperativisme i/o de l'economia social.  
c) Consorcis i agrupacions de caràcter econòmic constituïts per cooperatives i/o societats anònimes laborals valencianes.  
d) Altres entitats d'economia social.  
Els beneficiaris hauran d'estar al corrent de les obligacions que es deriven de la seua normativa específica i de la normativa que, amb caràcter general, regula la percepció de fons públics a càrrec dels pressupostos de la Generalitat Valenciana.  
Article trenta-vuit. Ajudes  
Les ajudes esmentades en l'article 36 podran consistir en:  
a) Subvencions financeres per a la reducció dels interessos de crèdits per a inversions en actius fixos, destinades a la creació o al manteniment d'ocupació en cooperatives i societats anònimes laborals, o de préstecs la destinació dels quals siga l'aportació obligatòria a capital social dels socis de treball d'entitats de treball associat.  
b) Subvencions d'interessos de crèdits per a capital circulant, amb caràcter excepcional, dirigits a la constitució de fons de maniobra, estocs estratègics o a fer front a greus dèficits d'explotació.  
c) Subvencions per a inversions en actius fixos nous, excepte per a immobles vagants relacionats directament amb l'objecte social de l'entitat sol.licitant, que impliquen una millora i modernització dels processos productius o de gestió existents en l'entitat.  
d) Subvencions per a assistència tècnica.  
e) Subvencions per a la promoció i el foment del cooperativisme i l'economia social.  
f) Subvencions fins a 500.000 pessetes en concepte de renda de subsistència.  
g) Avals per garantir operacions creditícies destinades a la inversió en actius fixos i, en casos excepcionals, en circulant, en els termes establits pels convenis subscrits amb la Societat de Garanties Recíproques de la Comunitat Valenciana amb aquesta finalitat.  
Article trenta-nou. Subvencions financeres per reduir tipus d'interés  
1. La subvenció financera a què es refereixen els apartats a) i b) de l'article 38, serà de fins a sis punts del tipus d'interés fixat per l'entitat de crèdit pública o privada, que concedisca el préstec sol.licitat, sense que aquesta subvenció puga superar la quantia d'1.000.000 de pessetes, per cada soci integrant de la cooperativa o societat anònima laboral, llevat de casos excepcionals expressament autoritzats pel conseller de Treball i Afers Socials.  
2. Els préstecs, per a ser subvencionats, hauran de ser concedits per aquelles entitats de crèdit que tinguen subscrit l'oportú conveni amb aquesta finalitat amb la Generalitat Valenciana, o amb el Ministeri de Treball i Seguretat Social.  
Article quaranta. Subvencions per a inversions en actius fixos  
Les subvencions per inversions a què es refereix l'apartat c) de l'article 38, no podran superar la quantitat total de 27.124.295 de pessetes per cada entitat sol.licitant, tret de casos degudament motivats i autoritzats pel conseller de Treball i Afers Socials, sense perjudici del que estableix l'article 46.4 de la Llei d'Hisenda Pública de la Generalitat Valenciana. En cap cas l'ajuda no podrà superar el 30% de la inversió prevista.  
Article quaranta-u. Subvencions per a assistència tècnica  
1. Les subvencions per a assistència tècnica podran consistir en algunes de les actuacions següents:  
- Contractació de directors, gerents o tècnics.  
- Estudis de viabilitat, organització, comercialització, diagnosi i d'altres d'anàloga naturalesa.  
- Auditories i informes econòmics.  
2. Quan l'ajuda sol.licitada siga la de contractació de director, gerents o tècnics s'adjuntarà a la petició fotocòpia compulsada del contracte laboral, degudament registrat en l'oficina d'ocupació i l'alta en la Seguretat Social, a més d'una memòria de la qual es derive la idoneïtat d'aquest per al lloc de treball.  
La quantia de la subvenció per la contractació es fixarà prenent com a referència els costos salarials dels funcionaris de la Generalitat Valenciana de categoria semblant.  
3. Els sol.licitants de l'ajuda d'assistència tècnica, en la modalitat d'estudis o d'auditories, hauran d'aportar, en el moment de presentar la sol.licitud, l'estudi objecte de subvenció, a fi de valorar la seua repercussió en l'ocupació i en la millora de l'empresa, a més de la seua necessitat objectiva, que seran elements determinats per a la concessió d'aquesta ajuda.  
La quantia de la subvenció per la realització d'estudis, auditories i informes econòmics mai no superarà la suma d'1.000.000 de pessetes  
4. La subvenció podrà ascendir fins al 100% del cost de l'assistència tècnica, sense superar els límits assenyalats en l'apartat anterior.  
Article quaranta-dos. Subvencions per a promoció i foment de l'economia social  
Les actuacions objecte de subvenció a què es refereix l'apartat e) de l'article 38, podran ser les següents:  
a) Activitats dirigides a promoure la capacitació en matèria de funcionament i gestió de les empreses d'economia social, dels socis i/o directius de les cooperatives i societats anònimes laborals, i la d'aquells col.lectius que tinguen interés per adquirir aquesta condició.  
b) Investigació i documentació en matèria de cooperativisme i economia social, que contribuïsca a un millor coneixement i divulgació del sector.  
c) Potenciació de l'associacionisme cooperatiu i de societats anònimes laborals i de promoció de la integració econòmica de les empreses de l'economia social a través de consorcis econòmics i/o cooperatives de segon o ulterior grau.  
d) Accions per a la promoció comercial dels seus productes per part de les empreses de treball associat.  
e) Qualsevol altra acció que redunde en benefici del foment i difusió del cooperativisme i de l'economia social.  
Article quaranta-tres. Subvencions en concepte de renda de subsistència  
L'actuació objecte de subvenció en concepte de renda de subsistència consistirà en la incorporació com a soci de treball d'una cooperativa o societat anònima laboral d'aturats menors de 25 anys o aturats majors de 25 anys que figuren inscrits, si més no, un any en la corresponent oficina d'ocupació, o que hagueren percebut el pagament únic de la prestació per atur equivalents com a mínim a 8 mesos. En aquest darrer supòsit, l'aturat no podrà haver tingut cap relació laboral amb l'empresa durant l'any immediatament anterior a la seua incorporació.  
Entre la incorporació a l'entitat i la data de sol.licitud d'aquesta ajuda podrà transcórrer un màxim de tres mesos.  
Article quaranta-quatre. Documentació i terminis  
1. Les sol.licituds de les ajudes previstes en aquest títol II es presentaran davant les direccions territorials de la Conselleria de Treball i Afers Socials, sense perjudici del que disposa l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, i es formularan en els impresos que es facilitaran a les esmentades direccions territorials, als quals s'acompanyarà necessàriament la documentació següent:  
a) Fotocòpies compulsades de la targeta d'identificació fiscal si el sol.licitant és una persona jurídica o de la targeta acreditativa del nombre d'identificació fiscal i del document nacional d'identitat si el sol.licitant és una persona física.  
b) Còpia simple o fotocòpia compulsada de l'escriptura i de constitució de la cooperativa, societat anònima laboral o entitat sol.licitant o certificat d'inscripció en el corresponent registre on s'acredite la seua situació legal.  
c) Memòria sobre la finalitat objecte de l'ajuda o subvenció i justificació de la seua necessitat.  
d) La que acredite que el sol.licitant es troba al corrent de les seues obligacions tributàries i amb la Seguretat Social, conformement amb el que preveuen les ordres del Ministeri d'Economia i Hisenda, de 28 d'abril de 1986 i de 25 de novembre de 1987, i en l'Ordre de la Conselleria d'Economia i Hisenda de 07 de gener de 1991. (DOGV 05.02.91).  
e) Per a les subvencions en concepte de rendes de subsistència es presentarà, així mateix, la següent documentació:  
- En el supòsit de menors de 25 anys, documentació acreditativa de trobar-se aturat, expedida per l'Inem.  
- En el supòsit de majors de 25 anys, un certificat expedit per l'Inem en què acredite la situació d'atur per un any com a mínim, o tenir reconeguda la capitalització de l'atur per un període de vuit mesos.  
- En tots els casos, fotocòpia del DNI, certificat de l'acord d'admissió de l'empleat, com a soci en l'entitat, o bé fotocòpia de l'escriptura de la seua constitució, i alta en la Seguretat Social de la persona sobre qui se sol.licita l'ajuda.  
f) Declaració jurada de no haver sol.licitat de l'administració altra ajuda amb la mateixa finalitat o, si escau, una relació de les ajudes sol·licitades.  
El termini de presentació de sol.licituds finalitzarà el 30 de setembre de 1994, excepte en el supòsit d'ajudes per a l'obtenció d'avals, que finalitzarà el 31 de desembre de 1994.  
El termini de sol.licitud per a les accions estipulades en l'article 42.a) finalitzarà el 30 de juny de 1994. Excepcionalment, i per causes degudament motivades, es podran presentar expedients amb el límit del 30 de setembre; en particular dirigides a accions destinades a grups promotors d'entitats de treball associat i a empreses amb conflictes interns derivats de deficiències formatives en el funcionament de l'economia social.  
2. Per a la concessió de les subvencions i la fixació de la seua quantia, es tindran en compte els següents criteris:  
a) La viabilitat tècnica, econòmica i financera del projecte i la de la mateixa entitat sol.licitant segons la seua organització, gerència, adequada dimensió i competitivitat.  
b) La constitució i/o el manteniment de cooperatives de segon o ulterior grau, o consorcis per a la gestió comuna d'activitats empresarials.  
c) La creació de llocs de treball de caràcter estable, especialment per a menors de 25 anys; dones que es reincorporen a l'activitat laboral, i aturats de llarga durada.  
d) La dificultat d'accés a altres fonts de finançament.  
e) Altres ajudes obtingudes de la Generalitat Valenciana i/o d'altres administracions públiques.  
f) El percentatge de treballadors socis en el total de treballadors i el percentatge de capital de socis treballadors sobre el capital total.  
Article quaranta-cinc. Procediment i resolució  
1. Les direccions territorials revisaran i verificaran els expedients. Quan l'expedient estiguera incomplet, el sol.licitant, a requeriment de la direcció territorial corresponent, haurà de completar-lo en el termini de 10 dies. En cas contrari, la direcció territorial arxivarà l'expedient sense més tràmit.  
La direcció territorial corresponent, una vegada completat i valorat l'expedient, el trametrà a la Direcció General d'Ocupació i Cooperació per efectuar-ne la pertinent resolució, llevat dels referits a renda de subsistència, que seran resolts per la direcció territorial.  
2. El termini màxim de resolució dels expedients serà de sis mesos comptadors des de la seua presentació. Transcorregut l'esmentat termini sense una resolució expressa, s'entendrà denegada l'ajuda sol.licitada.  
Contra la resolució es podrà formular un recurs ordinari davant el conseller de Treball i Afers Socials, o el director general d'Ocupació i Cooperació si s'escau.  
Els beneficiaris de les ajudes hauran de comunicar a la Direcció General d'Ocupació i Cooperació qualsevol alteració en les circumstàncies regulades en la concessió i qualsevol altre fet que puga frustrar la consecució de la finalitat social perseguida per l'ajuda percebuda.  
Article quaranta-sis. Concurrència de diverses ajudes d'aquest títol  
En el cas que concorregueren diverses de les ajudes previstes en aquest títol II, la quantia total no superarà el límit de 2.000.000 de pessetes, per soci, o del 30% de la inversió prevista en el cas que concorregueren les ajudes establides en l'article 38.a i 38.c d'aquesta disposició.  
Excepcionalment, el conseller de Treball i Afers Socials podrà ampliar els límits assenyalats en l'anterior paràgraf, amb els informes previs que estime escaient sol.licitar.  
Quan se sol.liciten diverses ajudes, que tinguen la mateixa finalitat, es consideraran com un únic expedient.  
Article quaranta-set  
Tindran preferència per obtenir les ajudes previstes en els apartats a), b), c), d) i g) de l'article 38 aquelles entitats que, a més de complir els requisits exigits en aquesta ordre, no hagen rebut el mateix tipus de subvenció en els dos últims exercicis pressupostaris.  
TÍTOL III  
Ajudes a la contractació  
CAPÍTOL I  
Disposicions generals  
Article quaranta-vuit. Objectius  
La Conselleria de Treball i Afers Socials estableix, amb aquesta disposició, un programa d'ajudes a la contractació, amb l'objectiu d'elevar el nivell d'ocupació amb la creació de llocs de treball de caràcter temporal i indefinit, dirigit als següents col.lectius, per programes d'actuació:  
1. Programa de contractacions indefinides: aturats menors de 25 anys, demandants de primera ocupació menors de 30 anys, dones aturades majors de 25 anys que accedisquen a l'activitat laboral per compte d'altri o que s'hi reincorporen i la conversió de contractes temporals en indefinits.  
2. Programa d'ocupació formació. Aturats que hauran participat en algun curs de formació professional ocupacional realitzat per la Conselleria de Treball i Afers Socials o finançat per aquesta i que després de superar-los, accedisquen a l'activitat laboral per compte d'altri.  
Podran accedir a aquestes ajudes els qui contracten, en les condicions que s'hi regulen, graduats universitats que hauran finalitzat els seus estudis durant els anys 1992 o 1993.  
Així mateix, s'inclou dins d'aquestes ajudes els aturats que hauran participat i superat algun curs de formació professional realitzat per l'Institut Nacional d'Ocupació, amb un diploma acreditatiu expedit després de l'1 de juny de 1992.  
3. Programa de primera contractació. Aturats que, contractats per un treballador autònom, comunitat de béns o societat civil, representen per a aquests empleadors la primera contractació dins la seua activitat.  
La dotació pressupostària per a l'exercici de 1994, per programes d'actuació, ascendeix a les següents quantitats:  
a) Programa de contractacions indefinides: 941.598.092 de pessetes, en la línia pressupostària 408/00/94, del programa pressupostari 322.10.  
b) Programes d'ocupació formació i de primera contractació: 890.421.938 de pessetes, en la línia de subvenció 414/00/94, del programa pressupostari 322.10.  
CAPÍTOL II  
Programa de contractacions indefinides  
Article quaranta-nou. Destinataris  
Es podran acollir a aquesta mesura de foment d'ocupació les persones físiques o jurídiques amb àmbit d'actuació en la Comunitat Valenciana, que ocupen menys de 50 treballadors, que exercisquen una activitat, amb finalitat de lucre o sense, i que creen llocs de treball estable que complisquen els requisits i les condicions que es contenen en els articles següents.  
Als efectes indicats, es considerarà creació de llocs de treball estable, aquells la provisió dels quals es realitze en centres de treball radicats en la Comunitat Valenciana, mitjançant contractes de treball per compte d'altri, de durada indefinida i jornada de treball completa.  
Article cinquanta. Requisits dels empleadors  
Les persones físiques o jurídiques esmentades en l'article anterior hauran d'acreditar els següents requisits:  
1. Realitzar una activitat de caràcter empresarial, professional o de caràcter social sense ànim de lucre, en l'àmbit territorial de la Comunitat Valenciana.  
2. Estar inscrites com a persones o entitats empleadores en els règims de la Seguretat Social en què existisca afiliació de treballadors per compte d'altri.  
3. Trobar-se al corrent en les seues obligacions fiscals i amb la Seguretat Social, o tenir concedit pels organismes competents un ajornament o qualsevol altre benefici de caràcter fiscal o social.  
4. No haver amortitzat llocs de treball l'any immediat anterior a la/es contractació/ns acollides a aquesta ordre per les causes següents:  
a) Expedient de regulació d'ocupació, excepte per causa de força major.  
b) Acomiadament declarat nul o improcedent per sentència en ferm.  
5. En el cas que l'entitat sol.licitant siga una societat anònima laboral o cooperativa de treball associat, no ha d'haver reduït el nombre de socis treballadors.  
Article cinquanta-u. Requisits dels treballadors  
Els treballadors/es que siguen contractats/des a fi d'acollir-se als beneficis que ara s'establiran, han de complir els següents requisits:  
1. Quant a la situació d'atur, els exigits per la vigent legislació bàsica d'ocupació i, a més, han d'estar inscrits com a aturats/des en els corresponents oficines d'ocupació de l'Inem, amb l'actualització pertinent de la targeta de demanda d'ocupació.  
2. Quant als grups d'aturats o col.lectius amb determinades característiques comunes, hauran d'estar enquadrats en alguns dels següents:  
2.1 Joves menors de 25 anys.  
2.2 Demandants de primera ocupació menors de 30 anys.  
2.3 Dones aturades majors de 25 anys, aturades de llarga durada.  
2.4 Dones aturades majors de 25 anys que es reincorporen a l'activitat laboral.  
3. Els/les treballadors/es s'entendran compresos en els apartats anteriors de la següent forma:  
3.1 Els joves, menors de 25 anys, no hauran d'haver-los complit en la data de la contractació i acreditaran la situació d'atur amb la mera inscripció a les oficines d'ocupació de l'Inem anterior a la data del contracte.  
3.2 Seran considerats com a demandants de primera ocupació menors de 30 anys, els qui en la data de la seua contractació no hauran complit l'esmentada edat i l'experiència laboral pel seu compte o pel d'altri no excedisca de sis mesos, o de 180 dies, en el cas de cotització diària o setmanal, i que acrediten, així mateix, la seua situació d'atur amb la inscripció a les oficines de l'Inem anterior a la data del contracte.  
3.3 Les dones aturades majors de 25 anys hauran de romandre inscrites com a tals durant si més no un any abans de la seua contractació, i tenir complida aquesta edat en la data del contracte.  
3.4 S'entendrà que les dones majors de 25 anys es reincorporen a l'activitat laboral, si en els cinc anys anteriors a la seua contractació no han realitzat cap activitat laboral pel seu compte o d'altri, ni professional col.legiada, i que acrediten la situació d'atur amb la inscripció com a tals a les oficines de l'Inem, durant, si més no, sis mesos anteriors a la data del contracte.  
4. Els treballadors/es no podran trobar-se en les següents situacions respecte de l'empleador sol.licitant:  
4.1 Ser soci o membre del consell d'administració o òrgan que exercisca les funcions en les entitats sol.licitants de caràcter societari mercantil o cooperatiu.  
4.2 Pertànyer als òrgans de representació i/o direcció en les institucions i entitats sense ànim de lucre sol.licitants.  
4.3 Tenir relació conjugal o familiar per consanguinitat o afinitat fins al segon grau inclusivament, amb l'empleador o amb els qui ocupen llocs d'alta direcció, si les sol·licitants són entitats o persones jurídiques.  
4.4 Haver tingut una relació laboral per compte d'altri amb l'empleador, l'any immediat anterior a la contractació, sota qualsevol modalitat de contracte laboral, excepte en els supòsits de conversió de contractes temporals en indefinits regulats en l'article següent.  
Article cinquanta-dos. Ajudes i quantia  
Les ajudes que s'estableixen en el programa de contractacions indefinides regulat en aquesta disposició tenen el concepte de subvenció per contractació realitzada en els termes establits i amb el límit quantitatiu referit en l'article 48.  
Les quanties queden fixades per a l'exercici de 1994 d'acord amb els següents apartats:  
a) Per contracte indefinit i a jornada completa d'aturats menors de 25 anys i demandants de primera ocupació menors de 30 anys: 500.000 pessetes  
b) Per contracte indefinit i a jornada completa de dones aturades majors de 25 anys aturades de llarga durada o que es reincorporen a l'activitat laboral: 750.000 pessetes  
c) Per conversió de contractes temporals regulats en els reials decrets 2.104/1984, de 21 de novembre, i 1.989/1984, de 17 d'octubre, en altres de durada indefinida i a jornada completa: 250.000 pessetes  
En tot cas, les subvencions no podran excedir de 750.000 pessetes per contracte formalitzat, ni de 07.217.911 pessetes per cada sol.licitant en el mateix exercici.  
Les subvencions que es concedisquen en aplicació d'aquest programa seran incompatibles amb altres procedents de qualsevol administració pública, que es concedisquen a idèntiques contractacions i que consistisquen en quantitats prèviament fixades a preu fet. A aquest efecte seran compatibles amb els incentius a la contractació que consistisquen en bonificacions i/o exempcions d'índole fiscal o de cotització a la Seguretat Social, d'acord amb les disposicions legals i reglamentacions vigents.  
CAPÍTOL III  
Programa d'ocupació formació  
Article cinquanta-tres. Destinataris  
Es podran acollir a aquesta mesura de foment d'ocupació les persones físiques o jurídiques amb àmbit d'actuació en la Comunitat Valenciana que exercisquen una activitat pel seu compte, amb finalitat de lucre o sense, i que contracten aturats de caràcter temporal per una durada mínima d'un any, a jornada completa, i que complisquen els requisits que s'estableixen en els articles següents.  
Les contractacions efectuades s'hauran d'acollir a les mesures de contractació que regula el Reial Decret 1.989/1984, de 17 d'octubre.  
Article cinquanta-quatre. Requisits dels empleadors  
Les persones físiques o jurídiques esmentades en l'article anterior hauran d'acreditar els següents requisits:  
1. Realitzar una activitat de caràcter empresarial, professional; quan es tracte de persones jurídiques, podran també sol.licitar aquestes ajudes aquelles entitats que no tinguen ànim lucratiu i que realitzen activitats d'interés general.  
En tot cas, hauran de tenir menys de 50 treballadors contractats, excepte en el supòsit que l'objecte de la sol.licitud de subvenció siga la contractació de graduats universitaris.  
2. Estar inscrites com a persones o entitats empleadores en els règims de la Seguretat Social en què existisca afiliació de treballadors per compte d'altri.  
3. Trobar-se al dia en les seues obligacions fiscals i amb la Seguretat Social, o tenir concedit per part dels organismes competents un ajornament o qualsevol altre benefici respecte a aquestes contribucions.  
4. Que el treballador contractat realitze en el seu lloc de treball tasques que tinguen una relació directa amb les accions formatives de caràcter ocupacional a què es refereix l'apartat segon del paràgraf primer de l'article 48.  
Article cinquanta-cinc. Requisits dels treballadors   
Els treballadors que siguen contractats a fi d'acollir-se als beneficis que s'estableixen en els articles següents, han de complir els requisits que tot seguit es determinen:  
1. Trobar-se en situació legal d'atur conformement amb la legislació vigent i hauran d'estar inscrits com a aturats/des en les corresponents oficines d'ocupació de l'Inem, amb la deguda actualització de la targeta de demanda d'ocupació.  
2. Posseir algun dels següents documents:  
a) Diploma acreditatiu d'haver superat profitosament el curs de formació professional ocupacional en què va participar, expedit per la Conselleria de Treball i Afers Socials o per l'Institut Nacional d'Ocupació, sempre que en aquest darrer cas el diploma haja estat expedit després de l'1 de juny de 1992.  
b) Títol acreditatu de la graduació obtinguda o resguard del dipòsit realitzat per a l'expedició del títol.  
3. Els treballadors no podran trobar-se en alguna de les següents situacions respecte de l'empleador sol.licitant:  
3.1 Ser soci o membre del consell d'administració o òrgan que en realitze les funcions, en les entitats sol.licitants de caràcter mercantil.  
3.2 Pertànyer als òrgans de representació i/o direcció en les institucions i entitats sense ànim de lucre sol.licitants.  
3.3 Tenir relació conjugal o familiar per consanguinitat o afinitat fins al segon grau, inclusivament, amb l'empleador o amb els qui ocupen llocs d'alta direcció, si els sol.licitants són persones jurídiques.  
3.4 Haver tingut una relació laboral per compte d'altri amb l'empleador en l'any immediat anterior a la contractació, sota qualsevol modalitat de contracte laboral.  
Article cinquanta-sis. Ajudes i quantia  
Les ajudes que s'estableixen en el programa d'ocupació formació regulat en aquesta disposició tenen el concepte de subvenció per contractació realitzada en els termes establits i amb el límit quantitatiu referit en l'article 48.  
La quantia queda fixada per a l'exercici de 1994 en la quantitat de 250.000 pessetes per cada contracte temporal d'un any com a mínim de durada i a jornada completa, sempre que es complisquen les condicions fixades en els articles anteriors.  
En tot cas, les subvencions no podran excedir de 73.584.007 de pessetes per sol.licitant durant un mateix exercici.  
Les subvencions que es concedisquen en aplicació d'aquest programa seran incompatibles amb altres procedents de qualsevol administració pública, concedides per idèntiques contractacions i que consistisquen en quantitats prèviament fixades a preu fet. A aquest efecte, sols seran compatibles amb les exempcions d'índole fiscal, d'acord amb les disposicions legals i reglamentàries vigents.  
CAPÍTOL IV  
Programa de primera contractació  
Article cinquanta-set. Destinataris  
Es podran acollir a aquesta mesura de foment d'ocupació els empleadors integrats en el règim especial de la Seguretat Social per a treballadors autònoms, les comunitats de béns i les societats civils amb àmbit d'actuació en la Comunitat Valenciana que contracten el seu primer treballador de manera temporal o estable i que complisquen els requisits i condicions que es contenen en els articles següents.  
Als efectes indicats, es considerarà contractació temporal aquella amb una provisió realitzada en centres de treball radicats en la Comunitat Valenciana, mitjançant les mesures de contractació regulades pels reials decrets 2.104/1984, de 21 de novembre i 1.989/1984, de 17 d'octubre, i qualsevol altra modalitat de contractació laboral vigent i amb una durada mínim de dos anys per a tots els casos.  
Per la seua part, es considerarà contractació estable aquella amb una provisió realitzada en centres de treball radicats a la Comunitat Valenciana, mitjançant contractes de treball per compte d'altri, durada indefinida i a jornada completa.  
Article cinquanta-vuit. Requisits dels empleadors  
Les persones físiques o jurídiques esmentades en l'article anterior hauran d'acreditar els següents requisits:  
1. Realitzar una activitat de caràcter empresarial o professional.  
2. Estar inscrites com a persones o entitats empleadores en els règims de la Seguretat Social en què hi haja afiliació de treballadors per compte d'altri.  
3. Trobar-se al corrent en les seues obligacions fiscals i amb la Seguretat Social, o tenir concedit per part dels organismes competents un ajornament o qualsevol altre benefici de caràcter fiscal o social.  
4. La contractació objecte de la subvenció ha de ser la primera que efectua l'empleador sol.licitant dins de la seua activitat.  
Article cinquanta-nou. Requisits dels treballadors  
Els treballadors que siguen contractats a fi d'acollir-se als beneficis que es determinen en els articles següents, hauran de complir els requisits que tot seguit es determinen:  
1. Trobar-se en situació legal d'atur conformement amb la legislació vigent i acreditaran aquesta amb la mera inscripció en l'oficina d'ocupació de l'Inem, prèviament a la data del contracte.  
2. Els treballadors no podran trobar-se en alguna de les següents situacions respecte de l'empleador sol.licitant:  
2.1 Ser soci o membre del consell d'administració o òrgan que en realitze les funcions, en les entitats sol.licitants que siguen persona jurídica.  
2.2 Tenir relació conjugal o familiar per consanguinitat o afinitat fins al segon grau, inclusivament, amb l'empleador o amb els qui ocupen llocs d'alta direcció, si són persones jurídiques els sol.licitants.  
Article seixanta. Ajudes i quantia  
Les ajudes que s'estableixen en el programa de primera contractació regulat en aquesta disposició, tenen el concepte de subvenció per contractació realitzada en els termes establits i amb el límit quantitatiu referit en l'article 48.  
Les quanties queden fixades per a l'exercici de 1994 segons els apartats següents:  
a) Per contracte temporal dels regulats en els reials decrets 2.104/1984, de 21 de novembre, i 1.989/1984, de 17 d'octubre, de dos anys com a mínim de durada i a jornada completa: 500.000 pessetes  
b) Per contracte indefinit i a jornada completa: 750.000 pessetes per contracte formalitzat.  
En tot cas, les subvencions no poden excedir de 750.000 pessetes per contracte formalitzat.  
Les subvencions que es concedisquen en aplicació d'aquest programa seran incompatibles amb altres procedents de qualsevol administració pública, concedides per idèntiques contractacions i que consistisquen en quantitats prèviament fixades a preu fet. A aquest efecte, sols seran compatibles amb les exempcions d'índole fiscal, d'acord amb les disposicions legals i reglamentàries vigents.  
CAPÍTOL V  
Disposicions comunes  
Article seixanta-u. Sol.licituds, documentació i terminis  
Els empleadors i/o entitats jurídiques, per obtenir les subvencions a la contractació a què es refereixen els articles anteriors, hauran de presentar sol.licitud en el model establit a aquest efecte, a la qual adjuntaran la documentació que tot seguit s'especifica, per donar-li curs:  
1. Número d'identificació fiscal.  
2. Acreditació de la personalitat jurídica, en el cas que el sol.licitant siga persona jurídica (escriptures, estatuts, qualificació administrativa, etc.).  
3. Certificat de dades de domiciliació bancària.  
4. DNI i acreditació prèvia d'atur dels treballadors contractats; se n'exceptuen aquells treballadors el contracte temporal dels quals esdevinga indefinit.  
5. Còpies del/ls contracte/s de treball visats per l'oficina d'ocupació corresponent, que s'hauran de formalitzar per escrit. En el supòsit de conversió de contractes temporals en indefinits, caldrà aportar el contracte temporal al qual substitueix la contractació per temps indefinit.  
6. Altes i/o afiliació i alta dels treballadors contractats, en el règim de la Seguretat Social que escaiga.  
7. Justificació d'estar al corrent de les obligacions fiscals i amb la Seguretat Social, l'any immediat anterior a la data de sol.licitud.  
8. Específicament en el programa de contractació indefinida s'adjuntarà, juntament amb la resta de documentació, una declaració responsable sobre el compliment del que preceptua l'apartat 4 de l'article 50.  
9. Per al supòsit que el contracte siga de caràcter indefinit, un compromís subscrit per l'empleador o persona amb poder suficient de mantenir el lloc de treball subvencionat un mínim de tres anys comptadors des de la data del contracte inicial.  
10. Així mateix, i dins del programa de contractació indefinida, l'acreditació en el cas dels demandants de primera ocupació menors de 30 anys i de les dones que es reincorporen a l'activitat laboral, es realitzarà amb l'aportació addicional del certificat de cotitzacions de les entitats gestores de la Seguretat Social, a més d'una declaració jurada dels interessats de no haver exercit professió col.legiada no inclosa en cap dels règims de la Seguretat Social, en el període requerit per considerar-se inclosos en ambdós col.lectius.  
   
11. A fi d'acreditar que els sol.licitants tenen contractats si més no 50 treballadors, en els programes de contractació indefinida i d'ocupació formació, s'hi adjuntaran els documents TC-2 corresponents als tres últims mesos anteriors a la data de presentació de la sol.licitud.  
12. Específicament per al programa d'ocupació formació, diploma acreditatiu d'haver superat el curs de formació professional ocupacional en què va participar, expedit per la Conselleria de Treball i Afers Socials o si s'escau per l'Institut Nacional d'Ocupació. En el supòsit de graduats, títol acreditatiu o resguard del dipòsit realitzat per a la seua expedició.  
El lloc de presentació serà la direcció territorial de la Conselleria de Treball i Afers Socials de la província on es troben els centres de treball, on s'incorporen els treballadors contractats pels quals se sol.liciten la/es subvenció/ons.  
El termini de presentació de sol.licituds finalitzarà el dia 30 de setembre de cada exercici en què estiguen vigents els programes, o si s'escau l'endemà hàbil si aquest no ho fóra.  
Les sol.licituds s'entendran desestimades si no n'hi ha resolució expressa.  
Article seixanta-dos. Competència, resolució i recursos  
Rebudes les sol.licituds, les direccions territorials de la Conselleria de Treball i Afers Socials instruiran els expedients.  
Quan la documentació aportada a l'expedient siga incompleta o incorrecta, la direcció territorial de treball escaient requerirà l'interessat perquè en un termini de 10 dies esmene la falta o presente la documentació pertinent, amb la indicació que si no ho fa, perdrà els drets de la seua petició i s'arxivarà sense més tràmit.  
La resolució de les subvencions regulades en aquesta norma s'atribueix al director territorial de Treball de la província en què s'haurà presentat la sol.licitud.  
El termini màxim de resolució s'estableix en sis mesos des de la sol.licitud; l'esmentada resolució s'entendrà desestimada si no n'hi ha resolució expressa dins del termini abans esmentat.  
Les resolucions a què es refereix el paràgraf anterior no exhaureixen la via administrativa i en la seua contra es podrà interposar un recurs ordinari davant el director general d'Ocupació i Cooperació, en el termini d'un mes des de la notificació de la resolució corresponent.  
Article seixanta-tres. Pagament i justificació  
Les resolucions de concessió de les subvencions sol.licitades es condicionarà a la presentació de la documentació acreditativa, esmentada en l'article 61.  
Comprovats aquestes condicions i unida la documentació a l'expedient, es procedirà al pagament d'una sola vegada, amb la prevenció al beneficiari, d'observar estrictament el compliment de les obligacions que assumeix en percebre fons de caràcter públic.  
Article seixanta-quatre. Obligacions dels empleadors  
Sense perjudici de les obligacions i drets que l'ordre social vigent estableix per als empleadors, pel que fa a aquesta ordre, es declaren les següents:  
1. Formalització dels contractes per escrit.  
2. En el supòsit que el treballador contractat causara baixa en l'empresa, aquesta tindrà obligació de contractar-ne un altre que complisca idèntics requisits en un termini màxim d'un mes comptador des d'aquest, fins al compliment total de durada del contracte subvencionat.  
3. Per al cas en què el contracte efectuat siga de caràcter indefinit, tindrà l'obligació de mantenir els llocs de treball creats un mínim de tres anys.  
4. Específicament per al programa de contractacions indefinides, no es podrà procedir a l'amortització d'altres llocs de treball per les causes preceptuades en l'apartat quart de l'article 50.  
5. Facilitar totes les dades i la informació, en qüestions relacionades amb les subvencions concedides, ja li siga requerit per la Conselleria de Treball i Afers Socials o pel personal designat per aquesta per a l'esmentada comesa; i comunicar a aquesta les incidències i variacions que es hi haja sobre aquelles.  
Article seixanta-cinc. Obligacions dels treballadors  
Com que aquests no són destinataris directes de les subvencions, pel que a aquest programa es refereix, els treballadors únicament tindran l'obligació de facilitar, quan siguen requerits per a això, als òrgans competents de la Conselleria de Treball i Afers Socials, la informació relativa al lloc de treball que ocupa en la mesura en què estiga subvencionat a l'empara d'aquesta convocatòria.  
TÍTOL IV  
Altres ajudes de foment d'ocupació  
Article seixanta-sis. Objectius  
La Conselleria de Treball i Afers Socials estableix dins d'aquest títol una sèrie d'ajudes que gestiona la nostra comunitat, gestió que va ser transferida dels ministeris de Treball i Seguretat Social i d'Afers Socials i els objectius bàsics de les quals són els següents:  
1. Programa d'auto-ocupació: promoció i ajudes de projectes que faciliten la constitució com a treballadors autònoms o pel seu compte a aturats.  
2. Programa d'integració laboral de persones minusvàlides: promoció i ajuda a la integració laboral de persones amb minusvàlua a través de la creació i el manteniment de llocs de treball en centres especials d'ocupació, així com la constitució en treballadors autònoms d'aturats englobats en aquest col.lectiu.  
3. Jubilacions anticipades: ajudes a empreses en crisi no subjectes a plans de reconversió, i a les que tinguen subscrit amb la Seguretat Social l'escaient conveni especial de cotització.  
4. Sosteniment de guarderies infantils laborals: ajudes a guarderies infantils laborals qualificades i inscrites en el registre administratiu creat a aquest efecte.  
CAPÍTOL I  
Auto-ocupació  
Article seixanta-set. Ajudes i beneficiaris  
1. S'estableix en l'àmbit de la Comunitat Valenciana un programa de promoció de l'ocupació autònoma que té per objecte promoure i ajudar a finançar projectes que faciliten la constitució com a treballadors autònoms o pel seu compte de persones aturades.  
Amb aquesta finalitat, la Conselleria de Treball i Afers Socials podrà concedir les ajudes següents:  
a) Subvencions a fons perdut o rendes de subsistència que contribuïsquen a garantir uns ingressos mínims a l'inici de l'activitat.  
b) Subvencions per a la reducció d'interessos de crèdits acollits a conveni.  
c) Ajudes per a assistència tècnica.  
2. Als efectes d'aquesta disposició, s'entendrà com a persona aturada aquella que no tinga ocupació remunerada que conste inscrita com a aturada a les oficines d'ocupació.  
3. S'entendrà com a treballador autònom o pel seu compte aquell que realitza de forma habitual, personal i directa una activitat econòmica amb finalitat lucrativa, sense subjecció, per això, a un contracte de treball i encara que utilitze el servei remunerat d'altres persones. No tindran aquesta consideració els qui, sent socis de societats mercantils, a més de l'aportació de capital, figuren en els seus òrgans d'administració com a càrrecs amb facultats executives.  
4. No es podran beneficiar de les ajudes assenyalades en aquest article aquells aturats que s'incorporen com a socis comunals a una comunitat de béns ja constituïda i en actius quan l'esmentada incorporació no comporte la realització d'inversions.  
Article seixanta-vuit. Subvencions a fons perdut o rendes de subsistència  
Es concediran subvencions per una sola vegada de dues-centes cinquanta mil pessetes (250.000) que contribuïsquen a garantir durant l'inici de l'activitat uns ingressos mínims a aquelles persones aturades menors de 2tres anys o majors d'aquesta edat que romanguen, si més no, un any en aquesta situació.  
Aquestes ajudes podran ser incrementades per a determinats col.lectius en un 100 per cent, en el supòsit que els programes presentats a aquest efecte siguen aprovats pel Fons Social Europeu. En aquest cas bastarà una resolució motivada de l'òrgan competent per a la concessió.  
Article seixanta-nou. Subvencions financeres  
1. Es concediran subvencions per a la reducció d'interessos de préstecs destinats a finançar les inversions necessàries per a la constitució en treballadors autònoms o pel seu compte.  
2. Els préstecs, per ser subvencionables, hauran de ser concedits per aquelles entitats de crèdit que tinguen subscrit, amb aquesta finalitat, el pertinent conveni de col.laboració financera amb la Conselleria de Treball i Afers Socials o amb el Ministeri de Treball i Seguretat Social.  
No seran subvencionables els préstecs que no complisquen les condicions i característiques expressades en l'esmentat conveni.  
3. Aquestes subvencions seran de fins a cinc punts de l'interés fixat, segons el conveni en vigor en cada moment, per l'entitat creditícia que concedisca el préstec. Es calcularan com si es meritaren cada any de la seua durada incloent-hi el possible període de manca, i es destinaran exclusivament a l'amortització parcial del principal.  
4. L'import dels préstecs objecte de subvenció estarà comprés entre 500.000 i 2.000.000 pessetes, excepte si a la petició de subvenció s'adjunta d'un pla d'inversions en actius fixos; en aquest cas el valor d'aquestes fixarà l'import màxim del préstec, amb el límit de 4.000.000 pessetes  
5. Aquests préstecs no podran ser cancel.lats durant el primer any de vida. Si es fera així, el prestatari estarà obligat a reintegrar a la Tresoreria de la Generalitat Valenciana la totalitat de la subvenció percebuda. Si l'amortització anticipada es produïra una vegada transcorregut l'esmentat període, el reintegrament ho serà de la part de subvenció no meritada.  
Article setanta. Assistència tècnica  
Les ajudes per a assistència tècnica tindran com a finalitat subvencionar aquells estudis de viabilitat i/o assessorament que faciliten l'auto-ocupació. No tindran aquesta consideració aquelles prestacions de serveis l'objecte de les quals siga la tramitació d'autoritzacions d'índole administrativa.  
La subvenció concedida no podrà excedir del 50% del cost de l'estudi presentat.  
L'assistència tècnica serà prestada per empreses o professionals que estiguen legalment habilitats.  
Article setanta-u. Requisits  
a) En general:  
- Estar aturat i inscrit en l'oficina d'ocupació.  
- No haver iniciat l'activitat abans de demanar les ajudes, sense perjudici del que assenyala l'article 72.3.  
- Acreditar trobar-se al dia en el compliment de les obligacions tributàries.  
b) Específiques:  
- Per a l'obtenció de l'ajuda assenyalada en l'article 68, s'haurà de tenir reconegut el dret a la subvenció financera que estableix l'article 69. Així mateix, els aturats majors de 25 anys hauran de romandre, si més no, un any inscrits en l'oficina d'atur.  
- Per accedir a l'ajuda indicada en l'article 69, tenir concedit un préstec en els termes assenyalats en l'apartat segon de l'esmentat article.  
- Els sol.licitants de l'ajuda per assistència tècnica que regula l'article 70 hauran d'acreditar la necessitat objectiva de realitzar un estudi previ a l'inici de l'activitat.  
Article setanta-dos. Normes de procediment  
1. Les sol.licituds de subvenció es demanaran a la direcció territorial de Treball de la Conselleria de Treball i Afers Socials escaient per raó del domicili del peticionari o de la localitat on exercirà l'activitat, en els models oficials que aquestes facilitaran i acompanyar, en exemplar triple, la documentació en l'article 73 s'especifica.  
2. Els interessats podran formalitzar les seues sol.licituds mitjançant representant, en aquest cas hauran d'acreditar fefaentment aquesta representació; la falta d'acreditació o la seua insuficiència no impedirà que es tinga per formalitzada la sol.licitud, sempre que aquella s'hi aporte o que es repare en el termini de 10 dies.  
3. Aquestes sol.licituds es podran presentar amb caràcter previ a l'inici de l'activitat o bé en el termini màxim de tres mesos des d'aquell. En tot cas, aquest inici no podrà ser anterior a l'1 de gener de l'any en què se sol.liciten les ajudes.  
Quan la documentació aportada a l'expedient siga incorrecta o estiga incompleta, la direcció territorial de Treball escaient requerirà l'interessat perquè, en un termini de 10 dies esmene la falta o perquè presente la documentació pertinent, amb l'advertiment que si no ho formalitzara, perdrà els drets de la seua petició i s'arxivarà sense més tràmit.  
4. El termini de presentació de sol.licituds finalitzarà el dia 30 de setembre de cada exercici.  
Article setanta-tres. Documentació  
Per donar curs a les sol.licituds de les ajudes establides en aquest capítol caldrà adjuntar-hi la següent documentació:  
1. Memòria de l'activitat que s'ha de realitzar.  
2. Si s'escau, projecte d'inversions i dels seus pressupostos.  
3. Certificat d'aprovació del préstec expedit per l'entitat creditícia corresponent, segons les condicions fixades en el conveni en vigor.  
4. Contracte de constitució de la comunitat de béns, si s'escau.  
5. Còpia de la targeta de demanda d'ocupació, actualitzada, o certificat de situació de demanda, expedit per l'Inem.  
6. Declaració de l'Irpf de l'any anterior o declaració jurada de no ser subjecte passiu obligat a declarar.  
7. DNI i targeta NIF.  
8. Certificat de dades de domiciliació bancària.  
9. En cas d'inici d'activitat amb caràcter previ a la sol.licitud de les ajudes, caldrà aportar declaració d'alta en l'impost d'activitats econòmiques i resolució de la direcció provincial de la Tresoreria General de la Seguretat Social d'inclusió en el règim especial de treballadors autònoms.  
Article setanta-quatre. Resolució  
La competència per conéixer les peticions d'aquestes ajudes serà del director territorial de la Conselleria de Treball i Afers Socials escaient, conformement amb el que indica l'article 72.1, el qual dictarà la resolució pertinent en el termini màxim de tres mesos des que l'expedient estiga plenament documentat.  
Abans de resoldre'l podrà demanar els informes que considere oportuns.  
La sol.licitud s'entendrà desestimada si no n'hi ha una resolució expressa dins del termini abans esmentat, tret que es produïsca una extraordinària acumulació d'expedients; en aquest darrer cas el termini indicat podrà ser ampliat tres mesos més.  
La resolució adoptada es notificarà als interessats. Així mateix, les resolucions que concedeixen subvencions financeres contingudes en l'article 69 es comunicaran a l'entitat creditícia que haurà facilitat el préstec al beneficiari.  
Article setanta-cinc. Pagament i justificació  
1. Notificada la resolució, perquè es faça efectiu el pagament, els beneficiaris hauran d'acreditar en el termini de dos mesos l'inici de la seua activitat laboral pel seu compte i, si s'escau, l'alta en el corresponent règim especial de la Seguretat Social, llevat que ja s'hagueren acreditat aquests requisits anteriorment.  
2. Les subvencions concedides en concepte de reducció d'interessos es lliuraran directament i d'una sola vegada a l'entitat creditícia pertinent, la qual practicarà l'amortització del principal en la quantia d'aquelles.  
S'efectuarà amb caràcter de bestreta el pagament de les subvencions corresponents a préstec amb una quantia superior als 2.000.000 de pessetes, i no podrà excedir de tres mesos el termini per justificar les inversions en actius fixos realitzades.  
3. En les subvencions atorgades per assistència tècnica caldrà aportar, a més, una minuta o factura pels serveis prestats, a més de l'estudi o treball objecte de subvenció.  
Article setanta-sis   
No podran obtenir les ajudes establides en aquesta ordre els qui n'hagueren gaudit en algun dels tres exercicis anteriors al de la nova petició.  
Article setanta-set  
Els beneficiaris d'ajudes concedides a l'empara d'aquesta ordre tindran obligació de mantenir l'activitat pel seu compte durant un temps mínim de tres anys. En cas contrari estaran obligats a reintegrar a la Tresoreria de la Generalitat Valenciana la subvenció percebuda.  
Així mateix, quedaran obligats a reintegrar l'import percebut el concepte de renda de subsistència, regulada en l'article 68 en el supòsit que regula l'article 69.5.  
CAPÍTOL II  
Integració laboral de persones minusvàlides  
Article setanta-vuit. Objectiu i ajudes  
S'estableix, en l'àmbit de la Comunitat Valenciana, un programa dirigit a promoure i a facilitar la integració laboral de persones amb minusvàlua a través de diverses ajudes que possibiliten la viabilitat i l'estabilitat de projectes generadors de llocs de treball ocupables per persones afectades de qualsevol classe de minusvàlua.  
Amb aquesta finalitat les ajudes es destinaran a:  
a) Creació de llocs de treball en centres especials d'ocupació.  
b) Manteniment dels llocs indicats en l'apartat anterior.  
c) Facilitar l'establiment com a treballadors/es autònoms/es o pel seu compte persones que, sent minusvàlids/des, romanguen en situació d'atur.  
Article setanta-nou. Creació de llocs de treball en centres especials d'ocupació  
Les ajudes recollides en aquest article tenen com a finalitat donar suport a projectes generadors d'ocupació, de caràcter estable, per a treballadors/es minusvàlids/des a través de la creació o ampliació de centres especial d'ocupació.  
A aquest efecte es podran concedir les següents ajudes:  
1. Subvencions a la contractació, en casos de projectes de reconegut interés social, on la inversió en actius fixos siga un element de raonable consideració.  
2. Subvencions per a la reducció parcial d'interessos, equivalents a sis punts, dels préstecs formalitzats amb les entitats de crèdit que tinguen subscrit a aquest efecte un conveni amb la Conselleria de Treball i Afers Socials o, si no n'hi ha, amb el Ministeri de Treball i Seguretat Social.  
Els préstecs tindran com a objecte el finançament dels projectes indicats en el punt anterior, i les seus condicions i característiques, les expressades en el conveni vigent en cada exercici.  
3. Subvencions per a assistència tècnica, entenent-hi per tal, les destinades a assessorament i/o formació empresarial, realització d'estudis de mercat, organització i plans de viabilitat, elaboració de projectes i en general totes aquelles accions que faciliten la iniciativa empresarial.  
L'assistència tècnica podrà ser atorgada d'ofici, quan de l'estudi de l'expedient es desprenga la seua necessitat, o concedida a instància de part.  
L'import de la subvenció no podrà superar el 80% del cost de l'assistència tècnica quan es concedisca a instància de part, i podrà assolir-ne la totalitat si s'atorga d'ofici.  
Les subvencions indicades en aquest article no excediran en còmput global de la quantia de dos milions de pessetes (2.000.000) per lloc de treball que es cree, tret de casos excepcionals.  
4. En aquells centres en què, per l'activitat econòmica que s'ha d'exercir, o, per la classe o grau de minusvàlua dels/les treballadors/es que s'hi integren, es requerisca un especial pla formatiu, es podran concertar, inicialment, contractes de treball per a la formació de fins un any de durada. Idèntica opció es permetrà als centres en els casos d'ampliació de plantilla.  
Transcorregut el termini de durada d'aquests contractes, s'hauran de transformar en contractes de durada indefinida sense que, en cap cas no es puguen ocupar els llocs de treball mitjançant nous contractes de formació.  
Article vuitanta. Ocupació autònoma  
Les persones minusvàlides que estiguen en situació d'atur i que desitgen establir-se com a treballadors/es autònoms/es o pel seu compte, podran accedir a les següents ajudes:  
1. Subvencions de 500.000 pessetes, que contribuïsquen a garantir uns ingressos durant l'inici de l'activitat econòmica.  
2. Subvencions per a la reducció d'interessos d'acord amb el que assenyala el punt dos de l'article anterior.  
Article vuitanta-u. Manteniment de llocs de treball Subvencions del cost salarial  
A fi de facilitar el manteniment dels llocs de treball, els centres especials d'ocupació podran accedir a les següents ajudes:  
1. Subvencions salarials, per un import màxim del 50% del salari mínim interprofessional, vigent en cada moment, corresponents als llocs de treball ocupats per minusvàlids/es que realitzen jornada laboral ordinària.  
La subvenció corresponent als llocs de treball exercits per persones amb minusvàlua que tinguen subscrit un contracte de treball d'acord amb l'indicat en l'article 78.4, experimentaran una reducció proporcional a la jornada laboral pactada.  
Quan un treballador/a es trobe en situació d'incapacitat laboral transitòria i el centre complemente la seua retribució fins al 100 per 100 de la bases reguladora, aquest serà retribuït de l'ajuda salarial en la part proporcional a aquest complement.  
2. Bonificació de la totalitat de l'aportació empresarial a la Seguretat Social, incloent-hi la corresponent a les contingències d'accidents de treball i malaltia professional i quotes de recaptació conjunta.  
Aquestes bonificacions seran deduïdes directament pels CEE de les quotes que cal liquidar mensualment a la Seguretat Social, d'acord amb la normativa vigent en aquesta matèria.  
Article vuitanta-dos. Altres subvencions al manteniment  
Els centres especials d'ocupació, a fi d'escometre determinades actuacions tendents a la consecució del manteniment del nivell d'ocupació i a facilitar-ne l'estabilitat, podran accedir a:  
1. Subvencions per a l'adaptació de llocs de treball i eliminació de barreres arquitectòniques amb un límit del 80% del valor obtingut en aplicar la quantia de 500.000 pessetes al nombre de treballadors minusvàlids/des que formen part de la plantilla del centre.  
2. Subvencions per una sola vegada, destinades a sanejar i equilibrar financerament i pressupostàriament el centre en els termes i condicions previstos en el Decret 2.273/85, de 4 de desembre, amb el qual s'aprova el Reglament dels Centres Especials d'Ocupació, i l'Ordre ministerial de 21 de febrer de 1986.  
3. Subvencions per assistència tècnica destinada principalment a:  
a) Contractació de personal de direcció, tècnic i/o de suport terapèutic.  
b) Auditories i informes econòmics.  
c) Qualssevol altres que tinguen com a finalitat elevar els nivells de productivitat i rendibilitat, a més de procurar la prestació de serveis d'ajust personal i social que requerisquen els/les treballadors/es minusvàlids/es.  
4. Aquells centres que per garantir el manteniment del nivell d'ocupació o per incrementar la productivitat necessiten ampliar la seua capacitat productiva o escometre projectes de modernització, sense tenir una incidència immediata en la creació de nous llocs de treball, podran accedir a una subvenció que facilite les inversions necessàries amb el límit del 80% del seu cost o de dos milions de pessetes per lloc de treball mantingut.  
Requisits i procediment  
Article vuitanta-tres. Subvencions per creació de llocs de treball. Requisits  
1. Per accedir a les ajudes indicades en l'article 79, els qui promoguen o siguen titulars de centres especials d'ocupació hauran d'acreditar respecte del projecte presentat:  
- Viabilitat tècnica, econòmica i financera.  
- Creació d'ocupació de caràcter estable.  
- Els llocs de treball de creació subvencionada hauran de ser ocupats per minusvàlids/es aturats/des i inscrits/tes a les oficines d'ocupació.  
En el supòsit de creació d'un centre especial d'ocupació promogut per alguna entitat que ja exercisca algun tipus d'activitat econòmica, caldrà acreditar el compliment de les obligacions amb la hisenda pública i amb la Seguretat Social.  
2. Els qui sol.liciten les ajudes per al seu establiment com a treballadors/es autònoms/es pel seu compte hauran de complir els següents requisits:  
- Haver obtingut la qualificació de minusvàlid.  
- Trobar-se en situació d'atur i inscrits en l'oficina d'ocupació en el moment de petició de les ajudes, sense perjudici del que disposa l'article 88.1.  
Article vuitanta-quatre. Ajudes per al manteniment de llocs de treball. Requisits  
1. Per accedir a les ajudes salarials i bonificació de les quotes de Seguretat Social indicades en l'article 81, els centres especials d'ocupació hauran d'estar al dia en les seues obligacions amb la Seguretat Social i en les retribucions als/les treballadors/es amb un lloc de treball susceptible de la subvenció.  
2. Els/les titulars de centres especials d'ocupació que sol.liciten les ajudes indicades en l'article 82 hauran, a més del que s'ha indicat en el punt anterior, d'acreditar de forma indubtable la seua necessitat. En els supòsits regulats en els números 2 i 4 serà requisit imprescindible la presentació d'un estudi econòmic que avale la pertinença de les esmentades ajudes.  
Article vuitanta-cinc. Requisits comuns per a les ajudes que preveuen els articles 79, 81 i 82  
1. Els centres especials d'ocupació que sol·liciten les ajudes indicades hauran de complir, a més del que assenyalen els articles precedents, els següents requisits:  
- Estar qualificats i inscrits en el registre administratiu creat per l'Ordre de la Conselleria de Treball i Seguretat Social de 10 d'abril de 1986. En el supòsit que el centre es trobe sotmés a expedient de desqualificació, no es donarà curs a la sol.licitud de les ajudes.  
- Haver realitzat, si s'escau, la justificació documental conformement amb el que indica l'article cinqué de l'Ordre de 10 d'abril de 1988 esmentada.  
Article vuitanta-sis. Procediment  
1. Les sol.licituds es presentaran, en triple exemplar en els models que a aquest efecte editarà la Conselleria de Treball i Afers Social i s'hi adjuntarà la documentació que en l'article 87 s'assenyala.  
La presentació s'haurà d'efectuar davant la direcció territorial de Treball escaient per raó de veïnatge, sense perjudici del que preveuen les lleis de procediment.  
2. Es podran formalitzar les sol.licituds mitjançant un representant; en aquest cas caldrà acreditar fefaentment l'esmentada representació. La falta o insuficiència de l'acreditació no impedirà que es tinga per formalitzada la sol.licitud, sempre que s'aporte aquella o que es repare el defecte en el termini de 10 dies.  
3. Les direccions territorials instruiran l'oportú expedient on es verificarà la documentació aportada. Quan aquesta siga incompleta, es requerirà els/les interessats/des perquè, en un termini de 10 dies, repare les faltes o adjunte els documents preceptius, amb l'advertiment que, si no ho fera així, perdrà els drets de la seua petició i s'arxivarà sense més tràmit, tret de força major degudament justificada.  
4. No obstant el que s'assenyala en el punt anterior, quan la petició de subvenció corresponga a les ajudes regulades en els articles 79 i 82, la instrucció de l'expedient correspondrà a la Direcció General d'Ocupació i Cooperació.  
5. Completat l'expedient serà tramés a la Direcció General d'Ocupació i Cooperació.  
Article vuitanta-set. Documentació  
Conformement amb el que indica l'article 86 i per a l'acreditació dels requisits establits en els articles 83 i 84, la documentació que preceptivament caldrà adjuntar a les peticions per a subvenció serà:  
a) Ajudes per a la creació de llocs de treball.  
- Identificació del/la promotor/a o representant, en el cas de centre especial d'ocupació de nova creació.  
- Acreditació del compliment de les obligacions amb la hisenda pública i la Seguretat Social.  
- Memòria i projecte d'inversions, i fonts de finançamemt.  
- Factures proforma o pressupostos de les inversions que cal realitzar.  
- Relació de treballadors/es que s'han de contractar, dels quals caldrà acreditar la condició de minusvàlid/a i la situació d'atur.  
- Si s'escau, certificat d'aprovació del préstec subvencionat.  
b) Ajudes per a l'autoocupació.  
- Memòria relativa a l'activitat que cal realitzar, amb indicació d'inversions projectades i fonts de finançament.  
- Certificat de qualificació de minusvàlua.  
- Targeta de demanda d'ocupació.  
- En el supòsit d'haver iniciat l'activitat abans de la sol.licitud de les ajudes, caldrà aportar declaració d'alta en l'impost d'activitats econòmiques i resolució d'alta en el règim especial de treballadors autònoms.  
- Certificat d'aprovació del préstec subvencionable, si s'escau.  
- Acreditació del compliment de les obligacions amb la hisenda pública i la Seguretat Social.  
c) Ajudes per al manteniment dels llocs de treball. Costos salarials.  
- Relació nominativa del personal minusvàlid per als llocs de treball dels quals se sol.licita la subvenció.  
- Justificació de les retribucions percebudes pels/les treballadors/es en el mes anterior a la data de presentació de la sol.licitud.  
- En el supòsit de ser contractats/des temporalment, caldrà aportar els contractes de treball, els parts d'alta en la Seguretat Social i l'acreditació de la minusvàlua i de la situació d'atur.  
d) Altres ajudes al manteniment.  
- Memòria relativa a l'objecte de la subvenció.  
- Acreditació de la personalitat, si s'escau, i dels costos que comporte l'acció.  
En general, tota petició de subvenció, bé siga per creació de llocs de treball, per autoocupació, o per assistència tècnica prestada per persones físiques, caldrà identificar la personalitat dels subjectes mitjançant l'aportació de còpia dels seus documents nacionals d'identitat.  
Article vuitanta-vuit. Presentació  
1. Per a la sol.licitud d'ajudes per creació de llocs de treball en centres especials d'ocupació i establiment com a treballadors/es autònoms/es, el termini de presentació serà el comprés entre l'1 de gener i el 30 de setembre de 1994.  
En aquest darrer supòsit, la sol.licitud es podrà instar, bé prèviament a l'inici de l'activitat, o en el termini màxim de tres mesos des d'aquell. En tot cas, aquest inici no podrà ser anterior a l'1 de gener de l'any en què se sol.liciten les ajudes.  
2. Les sol.licituds d'ajudes per a manteniment de llocs de treball en centres especials d'ocupació indicades en els articles 81 i 82 s'hauran de formalitzar en el mes de febrer, tret que el centre no haja iniciat encara les seues activitats, i en aquest cas, el termini màxim per a la petició d'aquestes ajudes serà d'un mes a partir d'aquell moment.  
A aquest efecte, s'entendrà com a inici de les activitats del centre la data d'inscripció en el sistema de la Seguretat Social.  
Article vuitanta-nou. Resolució i pagament  
1. El director general d'Ocupació i Cooperació adoptarà la resolució que escaiga a la vista de l'expedient i de les necessitats reals que se'n desprenguen.  
La resolució dictada indicarà la forma de pagament de la subvenció concedida i la forma de justificació, sempre d'acord amb el que disposa el Decret 192/1989, de 22 de desembre, del Consell de la Generalitat Valenciana.  
Així mateix, en aquesta resolució es podrà exigir la constitució de garanties reals o personals a favor de la Generalitat Valenciana a fi de preservar l'acompliment del que s'hi estableix i la correcta aplicació de les ajudes percebudes.  
2. Quan es tracte de subvencions financeres, el seu pagament es realitzarà mitjançant un endós a l'entitat de crèdit que haguera concedit el préstec objecte de subvenció al/la beneficiari/a, a fi de practicar l'amortització del principal fins on arribe.  
CAPÍTOL III  
Jubilacions anticipades  
Article noranta. Objectius  
S'estableix un programa d'ajudes a empreses en crisi no subjectes a plans de reconversió que facilite ajudes equivalents a la jubilació anticipada dels seus treballadors.  
La dotació pressupostada per a l'exercici de 1993 serà l'assignada pel Ministeri de Treball i Seguretat Social en l'ordre de distribució de fons assignats a les comunitats autònomes per a l'esmentat programa que a aquest efecte es publique.  
Article noranta-u. Requisits  
Les empreses en crisi no sotmeses a plans de reconversió podran sol.licitar les ajudes regulades en aquesta disposició quan els treballadors complisquen els requisits següents:  
1. Que tinguen 60 o més anys i que cessen en les empreses abans d'arribar a l'edat ordinària de jubilació en el règim de la Seguretat Social d'enquadrament.  
2. Que en assolir l'esmentada edat, pogueren tenir complit el període de cotització establit per tenir dret a la pensió de jubilació.  
3. Que estiguen d'alta o en situació assimilada a l'alta de la Seguretat Social quan se sol.licite l'ajuda.  
Article noranta-dos. Ajudes i quanties  
La quantia de les ajudes per jubilació anticipada serà equivalent al 75% de la remuneració mitjana percebuda pel treballador durant els sis mesos precedents al seu cessament en l'empresa. Durant el període de percepció de l'ajuda, el treballador beneficiari serà considerat en situació assimilada a l'alta en el corresponent règim de la Seguretat Social i continuarà sent cotitzat pel tipus corresponent a contingències comunes. A aquest efecte, es prendrà com a base de cotització la mitjana de les bases de cotització per contingències comunes dels sis mesos precedents al cessament en l'empresa.  
El finançament de les ajudes per jubilació anticipada i de les cotitzacions a la Seguretat Social, que s'hauran de realitzar durant la seua percepció, escaurà en un 60% a les empreses sol.licitants i el 40% restant a la Conselleria de Treball i Afers Socials.  
La participació de l'empresa podrà superar l'esmentat percentatge, si n'hi ha conformitat prèvia.  
Article noranta-tres. Sol.licitud, documentació i termini  
Les sol.licituds que s'acullen als beneficis enunciats anteriorment seran presentades per les empreses davant les direccions territorials de Treball en els models que establirà aquest efecte la Conselleria de Treball i Afers Socials i que es facilitaran en aquestes direccions territorials i caldrà adjuntar-hi la següent documentació.  
a) La que siga requerida, en cada cas, segons que disposa el Reial Decret 696/1980, de 14 d'abril, per a l'aplicació de l'Estatut dels Treballadors als expedients de modificacions substancials de les condicions de treball i de suspensió i extinció de les relacions de treball, per acreditar l'existència de la causa econòmica o tecnològica a què es refereix l'esmentat reial decret.  
b) Relació dels treballadors per als quals se sol.liciten les ajudes en què s'indiquen les seues circumstàncies personals i laborals.  
c) Document en què s'acredite la conformitat individualitzada dels treballadors d'acollir-se a aquestes ajudes.  
d) Document en el qual es replegue el compromís d'anticipar als treballadors les ajudes que els hagueren estat reconegudes. Si transcorreguts tres mesos des de la concessió no hagueren estat efectives per causes imputables a les empreses, es podrà rescabalar aquesta de les quantitats anticipades en el moment d'efectuar l'aportació, amb la prèvia acreditació d'aquestes.  
e) El termini per acollir-se a les ajudes establides finalitzarà el dia 31 d'octubre de 1994.  
Article noranta-quatre. Procediment  
Les direccions territorials de Treball analitzaran els expedients de sol.licitud de beneficis i verificaran si els impresos estan degudament formalitzats, i si s'adjunten els documents que s'hi especifiquen i els trametran en el termini de 10 dies a la Direcció General d'Ocupació i Cooperació, amb el seu informe, els aspectes que considere necessaris per a la seua resolució.  
En el supòsit que l'expedient estiga incomplet, per part de les direccions territorials de Treball es requerirà el sol.licitant perquè, d'acord amb l'article 71 de la Llei de Procediment Administratiu, el complete en el termini màxim de deu dies.  
Article noranta-cinc. Competències  
El director general d'Ocupació i Cooperació tindrà en compte l'existència de la referida causa econòmica o tecnològica, a fi de concedir les ajudes i dictarà una resolució per la qual aprovarà o denegarà els beneficis sol.licitats en el termini de 30 dies. Abans de resoldre-la, podrà sol.licitar els informes que considere oportuns.  
Les resolucions a què es refereix el paràgraf anterior exhauriran la via administrativa i es podran impugnar directament davant la jurisdicció contenciosa administrativa en el termini de dos mesos des de la notificació; sense perjudici del que disposa la disposició transitòria.  
El termini màxim de resolució s'estableix en sis mesos des de la data de presentació de la sol.licitud; si transcorregut el termini establit en l'apartat primer, per circumstàncies externes a la Conselleria de Treball i Afers Socials, no fóra possible adoptar aquelles, l'esmentada resolució s'entendrà desestimada si no n'hi ha resolució expressa en el termini abans esmentat.  
La sol.licitud s'entendrà desestimada si no n'hi ha una resolució expressa dins del termini abans dit.  
La resolució es notificarà al sol.licitant i als interessats, directament o a través dels seus representants legals i a la Tresoreria General de la Seguretat Social perquè facen el pagament, i se'n trametrà una còpia a la direcció territorial de Treball escaient, perquè en prenga coneixement.  
Article noranta-sis. Pagament  
1. El pagament de les ajudes per jubilació anticipada als treballadors beneficiaris serà dut a cap per la Tresoreria General de la Seguretat Socials de la mateixa forma i en els mateixos terminis que les pensions del propi sistema de la Seguretat Social.  
2. Les empreses ingressaran en la Tresoreria General de la Seguretat Social l'import de les ajudes i de les quotes al seu càrrec, dins del termini de trenta dies naturals, següents a la data en què se'ls notifique la seua quantia. L'esmentat ingrés es podrà efectuar íntegrament o de forma fraccionada.  
3. La Conselleria de Treball i Afers Socials posarà a disposició de la Tresoreria General de la Seguretat Social els fons públics necessaris per a l'abonament de les ajudes, i ho podrà fer fraccionadament, per anualitats, en un termini màxim de quatre anys.  
Article noranta-set  
Quant a les condicions per a la concessió i percepció de les ajudes, les garanties de les empreses i el que no es preveja en aquesta disposició, s'hi seguirà el que disposa l'Ordre del Ministeri de Treball i Seguretat Social de 9 d'abril de 1986, per la qual es regula la concessió a les empreses en crisi, no subjectes a plans de reconversió, d'ajudes per a la jubilació anticipada dels seus treballadors.  
Article noranta-vuit. Conveni especial de cotització  
La Conselleria de Treball i Afers Socials podrà concedir ajudes a aquells treballadors, majors de 52 anys i menors de 60, pertanyents a empreses en crisi que hagueren cessat en aquestes en virtut de l'expedient de regulació d'ocupació, que hagueren exhaurit les prestacions contributives per atur, que hagueren subscrit amb la Seguretat Social l'escaient conveni especial de cotització regulat per l'Ordre del Ministeri de Treball i Seguretat Social de 18 de juliol de 1991.  
Les ajudes regulades en aquest article seran subvencions parcials o totals del cost anual dels referits convenis de cotització a càrrec de fons propis de la Generalitat Valenciana.  
El pagament d'aquestes ajudes es podrà fer efectiu anualment amb la justificació acreditativa exigida en la resolució de concessió o bé amb la presentació dels rebuts de pagament que estableix la Tresoreria de la Seguretat Social.  
El termini màxim de resolució s'estableix en sis mesos des de la sol.licitud; l'esmentada sol.licitud s'entendrà desestimada si no n'hi ha una resolució expressa dins del termini abans esmentat.  
CAPÍTOL IV  
Sosteniment de guarderies infantils laborals  
Article noranta-nou  
La Conselleria de Treball i Afers Socials concedirà ajudes a les guarderies infantils laborals que estiguen qualificades i inscrites en el registre administratiu a aquest efecte.  
Article cent. Concepte de la subvenció  
Les ajudes assignades a guarderies laborals infantils es concediran en forma de subvencions per cooperar al seu sosteniment; es consideraran, a aquest efecte, les despeses ocasionades pels següents conceptes: costos salarials del personal docent i auxiliar, alimentació i generals de manteniment.  
Excepcionalment, es podran concedir ajudes d'ofici a fi de sufragar totalment o parcialment aquelles obres de reposició i manteniment que a parer de la Direcció General d'Ocupació i Cooperació calguen per garantir les condicions d'habitabilitat i de seguretat dels centres. Per a l'avaluació de les esmentades ajudes es requerirà als titulars la presentació d'una memòria, o els pressupostos corresponents.  
Article cent-u. Sol.licitants i requisits  
1. Podran sol.licitar aquestes ajudes les guarderies que estiguen qualificades com a laborals i inscrites en el registre administratiu escaient. La seua finalitat serà la guarda, atenció i atenció de l'educació preescolar de fills menors de sis anys de dones treballadores, o de treballadors mancats de persones de la seua família que els atenguen. S'assimilarà a aquesta condició les/els aturades/ts inscrites/ts a les oficines d'ocupació.  
2. Seran requisits necessaris per a la concessió d'aquestes ajudes:  
a) Haver justificat les despeses corresponents a l'exercici anterior, que van servir de base per a la concessió de les ajudes rebudes.  
b) Les guarderies hauran de prestar els serveis un mínim de 10 mesos a l'any amb una jornada de, si més no, sis hores diàries.  
c) Compromís d'ajustar-se al calendari laboral que cada any aproven les direccions territorials de Treball d'aquesta conselleria.  
Article cent-dos. Criteris per a la concessió de les ajudes  
1. La quantia de les subvencions es determinarà d'acord amb els següents criteris:  
a) Ubicació de la guarderia en un barri d'acció preferent.  
b) Nombre d'alumnes amb circumstàncies familiars com les indicades en l'article 101.1.  
c) Nombre d'alumnes amb famílies que presenten uns ingressos familiars per càpita iguals o inferiors al 50% del SMI. Així mateix, s'estimarà favorablement la proporcionalitat que guarden les quotes que s'han de pagar amb els ingressos familiars.  
d) Ratio educador/xiquet; es considera òptim la indicada en la taula següent:  
 Edat Ratio  
 0-1 5-7  
 1-2 9-11  
 2-3 11-14  
 3-4 19-21  
 4-6 24-26  
e) Període i horari de funcionament del centre.  
Article cent-tres. Formalització  
Les sol.licituds, d'acord amb el model establit a aquest efecte, s'adreçaran a la Direcció General d'Ocupació i Cooperació i es formalitzaran en triple exemplar. Es presentaran durant el mes d'abril de cada exercici en la Direcció general de Treball corresponent.  
Article cent-quatre. Documentació  
En el moment de formalitzar la sol.licitud caldrà aportar la següent documentació:  
1. Justificants de les despeses tingudes durant els mesos de gener, febrer i març de l'any en curs, pels conceptes de: salaris i alimentació, si s'escau, i manteniment. Així mateix, s'hi inclouran les cotitzacions a la Seguretat Social corresponents als mesos de gener i febrer.  
2. Relació nominal del personal de la guarderia.  
3. Relació nominal d'alumnes, diferenciada per edats, amb indicació de les circumstàncies familiars, certificada pel responsable del centre escolar.  
4. Previsió econòmica per a l'exercici en curs.  
5. Ajudes percebudes en l'exercici anterior, quantia i procedència.  
La documentació assenyalada en els articles 102 i 103 es formalitzarà d'acord amb els models que facilitarà la Direcció General d'Ocupació i Cooperació.  
Article cent-cinc. Resolució de l'expedient  
Serà competent per resoldre les peticions deduïdes el director general d'Ocupació i Cooperació. Prèviament a la resolució, podrà demanar els informes que estime oportuns per a una millor resolució.  
Article cent-sis. Pagament  
1. La subvenció concedida es farà efectiva d'una sola vegada en un termini no superior a tres mesos, comptadors a partir de la seua notificació.  
2. En el cas de les ajudes concedides d'ofici per a la realització d'obres de reposició, el pagament es podrà efectuar d'una sola vegada amb caràcter previ a la justificació de la despesa.  
Article cent-set. Justificació  
1. La justificació de les despeses tingudes durant l'exercici es realitzarà en el transcurs del mes de febrer de l'any següent, amb exclusió del que s'haurà justificat prèviament.  
2. L'esmentada documentació serà presentada, en còpia triple, en la direcció territorial de Treball escaient i caldrà adjuntar-hi un informe econòmic de l'exercici.  
3. L'aplicació dels fons percebuts en el cas assenyalat en l'apartat segon de l'article 105 es justificarà en un termini màxim de tres mesos des de la percepció.  
4. Sense perjudici del que assenyalen els apartats anteriors, els titulars dels centres tindran a disposició de la Direcció General d'Ocupació i Cooperació, els llibres de comptabilitat i la resta de documentació que posseïsquen, respecte dels requisits i circumstàncies sòcio-familiars exigides en aquesta disposició i/o al.legats per aquells.  
Article cent-vuit  
L'incompliment de qualsevol de les condicions establides en la concessió de les ajudes, la formulació incorrecta o no ajustada a la realitat de les dades aportades, o la no aplicació de la subvenció a la finalitat per què va ser concedida podrà ser causa de disminució o revocació, amb l'obligació de reintegrament de la subvenció, incloent-hi l'interés de demora comptabilitzable des del moment en què va ser percebuda.  
La no presentació de la justificació indicada en l'article anterior inhabilitarà, d'acord amb el que disposa l'article 100, la guarderia per a la percepció de futures subvencions, sense perjudici de procedir segons el que indica el paràgraf anterior.  
TÍTOL V  
Disposicions comunes  
Article cent-nou. Revisió d'expedients  
L'incompliment per part dels beneficiaris dels termes, modes i condicions en els títols precedents, així com de les obligacions que aquests empleadors assumeixen una vegada acceptades aquelles, comportarà la resolució parcial o total de les subvencions concedides.  
L'esmentada resolució parcial o total necessitarà per a la seua adopció l'obertura d'un expedient, del qual es donarà audiència als interessats. L'òrgan competent per a això serà el mateix que va dictar la resolució controvertida i hi seran d'aplicació els sistema de recursos administratius.  
El falsejament o ocultació de dades i documents, pel fet que afecten substancialment la concessió i el lliurament de fons públics, produirà, a més, la deducció de responsabilitats en l'ordre jurisdiccional pertinent.  
Article cent-deu. Control, avaluació i seguiment  
La Conselleria de Treball i Afers Socials a través de les seues direccions territorials, durà a cap les funcions de control de les subvencions concedides, d'acord amb les instruccions emanades de la Direcció General d'Ocupació i Cooperació.  
Escaurà a la Direcció General d'Ocupació i Cooperació realitzar les funcions d'avaluació dels diversos programes en conjunt i del seu seguiment en l'àmbit de la Comunitat Valenciana.  
Per a la realització d'aquestes funcions s'utilitzaran tots els mitjans que estiguen a disposició de la Conselleria de Treball i Afers Socials, fins i tot la contractació de tercers i la col.laboració en el marc que escaiga amb la Inspecció de Treball i Seguretat Social.  
A l'efecte de difusió pública, les obres i/o serveis corresponents al títol I d'aquesta disposició que es realitzen en concurrència, hauran de ser identificades amb un cartell o inserció de les resolucions de concessió en el tauler d'anuncis de l'ens local, amb indicació de la circumstància que són realitzades en col.laboració amb la Conselleria de Treball i Afers Socials.  
DISPOSICIÓ ADDICIONAL  
A la vista del que s'estableix en l'acord de 8 de febrer de 1993 del Govern valencià (DOGV núm. 2.049, 18.06.93), per a 1994 s'hi aplicaran supletòriament les disposicions relatives al programa de contractació indefinida, excepte el que es detalla a continuació:  
1. El que disposa el paràgraf tercer de l'article 52 d'aquesta ordre.  
2. Quant a la recepció de sol.licituds, aquesta serà efectuada per l'ADE escaient.  
3. Quant a la instrucció i tramitació de l'expedient, açò es durà a cap per la Direcció General d'Ocupació i Cooperació; per la seua part, la resolució d'aquestes subvencions s'atribueix al director general d'Ocupació i Cooperació, les quals no esgoten la via administrativa i en la seua contra es podrà interposar un recurs ordinari davant el conseller de Treball i Afers Socials en el termini d'un mes des de la seua notificació.  
DISPOSICIÓ TRANSITÒRIA  
Els expedients iniciats abans de l'entrada en vigor d'aquesta ordre, que siguen conseqüència de sol.licituds instades a l'empara de normes que es declaren derogades, es regiran per les prescripcions que s'estableixen en aquesta.  
DISPOSICIONS FINALS  
Primera  
Queden derogades les disposicions que s'oposen al que preveu aquesta ordre, i expressament: l'Ordre de 31 de març de 1992, amb la qual es convoquen ajudes destinades al manteniment de guarderies infantils laborals; l'Ordre de 26 de gener de 1993, amb la qual es determinen i es regulen els programes de formació professional ocupacional i contínua; l'Ordre de 27 de gener de 1993, sobre ajudes per a la integració laboral del minusvàlid; l'Ordre de 27 de gener de 1993, relativa a l'atur agrícola estacional; l'Ordre de 27 de gener de 1993, sobre mesures d'ocupació temporal d'aturats de llarga durada; l'Ordre de 29 de gener de 1993, amb la qual s'estableix un programa d'ajudes a l'economia social; l'Ordre de 29 de gener de 1993, relativa a la promoció de l'ocupació autònoma; l'Ordre de 29 de gener de 1993, que desplega el programa d'iniciatives locals d'ocupació de la Comunitat Valenciana; l'Ordre de 29 de gener de 1993, d'ajudes equivalents a l'actuació anticipada de treballadors residents en la Comunitat Valenciana; l'Ordre de 29 de gener de 1993, sobre ajudes a la contractació indefinida de joves aturats menors de 25 anys i de dones que accedisquen o que es reincorporen al mercat de treball; l'Ordre de 29 de març de 1993, amb la qual es complementa el programa d'ajudes a l'economia social en matèria de formació; l'Ordre de 29 d'abril de 1993, d'ocupació-formació per a contractació temporal de determinats col.lectius; l'Ordre de 29 d'abril de 1993, que estableix estímuls a la contractació de joves en barris d'acció preferent; l'Ordre de 19 de maig de 1993, relativa al pla ocupacional de la Generalitat Valenciana.  
Segona  
La concessió i quantia de les ajudes regulades en aquesta ordre estarà condicionada, a més del compliment dels requisits que en cada cas s'indiquen, per l'existència de crèdit pressupostari a aquest fi, habilitat pels Pressupostos de la Generalitat Valenciana vigents per a l'exercici de 1994.  
En cap cas no s'imputaran les sol.licituds desestimades per aquesta causa a exercicis econòmics posteriors, tret d'autorització expressa del Consell de la Generalitat Valenciana.  
Tercera  
Es faculta el Director d'Ocupació i Cooperació per dictar totes les normes que calguen per al desplegament del que disposa aquesta ordre. Excepcionalment, per raons de marcat interés social, econòmic o de força major, es podran tramitar expedients sense subjecció estricta als límits temporals i quantitatius que s'assenyalen en aquesta disposició.  
Quarta  
Aquesta ordre entra en vigor l'endemà de la seua publicació al Diari Oficial de la Generalitat Valenciana, i produirà efectes des de l'1 de gener de 1994.  
València, 24 de gener de 1994  
El conseller de Treball i Afers Socials,  
FRANCESC XAVIER SANAHUJA I SANCHIS  
ANNEX I  
... com a ... de l'ens local de ... província ...  
SOL.LICITE: les ajudes establides en el Programa d'Atur Agrari Estacional 1993 i per a això es formalitzen els següents apartats:  
1. Localització de l'obra o servei ...  
2. Caracterització   
2.2 Objectius ...  
2.3 Durada en setmanes ...  
2.4 Dades previstes d'inici i fi: d ... a ...  
3. Treballadors necessaris per a la realització de l'obra o servei  
3.1 Nombre de treballadors total...  
3.2 Nombre d'aturats agrícoles contractables...  
3.3 Salaris dia/setmana...  
3.4 Conveni aplicable ... data publicació...  
4. Cost total de l'obra o servei...  
4.1 Materials i maquinària...  
4.2 Import de la mà d'obra...  
4.2.1 Salaris...  
4.2.2 Seguretat Social (quota empresarial)...  
4.3 Transport...  
4.4 Altres...  
5. Quantia total de la subvenció sol.licitada...  
6. Dades bancàries, on es desitja realitzar les transferències de fons:  
6.1. Entitat bancària ... clau ...  
6.2. Sucursal de ... clau ...  
6.3. Núm. cte ... NIF ...  
..., ... de ... 1992  
DIRECCIÓ TERRITORIAL DE LA CONSELLERIA DE TREBALL I AFERS SOCIALS DE...  
Documentació que s'aporta:  
A) Memòria de l'obra o servei.  
B) Pressupost detallat per unitats d'obra i preus unitaris (Sols en obres).  
C) Certificat negatiu d'altres ajudes concedides per al mateix fi per altres institucions públiques o privades.  
D) Plànol de localització (sols en obres)


Còpia Permalink ELI